
I LISA

RAVIMI OMADUSTE KOKKUVÕTE

1.	RAVIMPREPARAADI NIMETUS

Zarzio 30 miljonit ühikut/0,5 ml süste‑ või infusioonilahus süstlis
Zarzio 48 miljonit ühikut/0,5 ml süste‑ või infusioonilahus süstlis


2.	KVALITATIIVNE JA KVANTITATIIVNE KOOSTIS

Zarzio 30 miljonit ühikut/0,5 ml süste‑ või infusioonilahus süstlis
1 ml lahust sisaldab 60 miljonit ühikut (600 mikrogrammi (μg)) filgrastiimi*.
Üks süstel sisaldab 30 miljonit ühikut (300 μg) filgrastiimi 0,5 ml‑s.

Zarzio 48 miljonit ühikut/0,5 ml süste‑ või infusioonilahus süstlis
Üks ml lahust sisaldab 96 miljonit ühikut (960 μg) filgrastiimi*.
Üks süstel sisaldab 48 miljonit ühikut (480 μg) filgrastiimi 0,5 ml‑s.

* rekombinant‑metionüül inimese granülotsüütide kolooniat stimuleeriv faktor (G‑CSF) on toodetud r‑DNA tehnoloogia abil E. coli bakteri tüves.

Teadaolevat toimet omav abiaine
1 ml lahust sisaldab 50 mg sorbitooli (E420).
Abiainete täielik loetelu vt lõik 6.1.


3.	RAVIMVORM

Süste‑ või infusioonilahus süstlis (süstimiseks või infusiooniks).
Selge, värvitu või veidi kollakas lahus.


4.	KLIINILISED ANDMED

4.1	Näidustused

Neutropeenia kestuse lühendamine ja febriilse neutropeenia esinemissageduse vähendamine pahaloomuliste protsesside (v.a kroonilise müeloidse leukeemia ja müelodüsplastiliste sündroomide) raviks kehtiva ravijuhendi kohast tsütotoksilist keemiaravi saanud patsientidel ning neutropeenia kestuse lühendamine patsientidel, kes saavad müeloablatiivset ravi, millele järgneb luuüdi siirdamine, ning kellel on suurenenud risk pikaajalise raske neutropeenia tekkeks.

Filgrastiimi ohutus ja efektiivsus on tsütotoksilist keemiaravi saavatel täiskasvanutel ja lastel sarnased.

Vereloome tüvirakkude mobiliseerimine perifeersesse verre.

Filgrastiimi pikaajaline manustamine neutrofiilide hulga suurendamiseks ning infektsioossete tüsistuste esinemissageduse ja kestuse vähendamiseks raske kaasasündinud, tsüklilise või idiopaatilise neutropeeniaga lastel või täiskasvanud patsientidel, kelle neutrofiilide absoluutarv on ≤ 0,5 × 109/l ja on esinenud raskekujulisi või retsidiveeruvaid infektsioone.

Püsiva neutropeenia (neutrofiilide absoluutarv ≤ 1,0 × 109/l) ravi kaugelearenenud HIV‑infektsiooniga patsientidel bakteriaalsete infektsioonide riski vähendamiseks, kui teised neutropeenia ravivõimalused ei ole sobivad.

4.2	Annustamine ja manustamisviis

Filgrastiimi tohib manustada ainult koostöös onkoloogiakeskusega, millel on kogemusi G‑CSF‑ravis ja hematoloogias ning kus on vajalikud diagnostikavõimalused. Mobilisatsiooni ja afereesi protseduure tuleb teostada koostöös hematoloogia‑onkoloogia keskusega, millel on piisav kogemus sellel alal ja kus on võimalik korrektselt läbi viia vereloome tüvirakkude hindamist.

Kehtiva ravijuhendi kohane tsütotoksiline keemiaravi

Annustamine

Soovitatav filgrastiimi annus on 0,5 miljonit ühikut (5 μg)/kg ööpäevas. Esimene filgrastiimi annus tuleb manustada vähemalt 24 tundi pärast tsütotoksilist keemiaravi. Randomiseeritud kliinilistes uuringutes kasutati subkutaanselt annust 230 μg/m2 ööpäevas (4,0...8,4 μg/kg ööpäevas).

Filgrastiimi igapäevast manustamist tuleb jätkata seni, kui neutrofiilide eeldatav madalseis on möödas ja neutrofiilide hulk on tõusnud normaalse tasemeni. Soliidtuumorite, lümfoomide ja lümfoidleukeemia puhul kasutatava keemiaravi järgselt on eeldatav ravi kestus nimetatud kriteeriumide täitmiseks kuni 14 päeva. Ägeda müeloidleukeemia puhul kasutatud induktsioon‑ ja konsolideeriva ravi järgselt võib ravi kestus olla oluliselt pikem (kuni 38 päeva), olenedes kasutatud tsütotoksilise keemiaravi tüübist, annustest ja manustamisskeemist.

Tsütotoksilist keemiaravi saanud patsientide puhul täheldatakse tavaliselt 1...2 päeva pärast ravi alustamist filgrastiimiga neutrofiilide arvu mööduvat tõusu. Püsiva ravivastuse saamiseks tuleb ravi filgrastiimiga jätkata siiski seni, kui neutrofiilide eeldatav madalseis on möödas ja neutrofiilide hulk on tõusnud normaalse tasemeni. Filgrastiimiga ravi enneaegne katkestamine (enne neutrofiilide eeldatava madalseisu möödumist) ei ole soovitatav.

Manustamisviis

Filgrastiimi võib manustada subkutaanse süstena üks kord ööpäevas või intravenoosse infusioonina üks kord ööpäevas 30 minuti jooksul, lahjendatuna 5% glükoosilahuses (vt lõik 6.6). Enamikul juhtudel on eelistatav subkutaanne manustamistee. Teatavad andmed uuringust ühekordse annuse manustamise kohta on näidanud, et intravenoossel manustamisel võib toime kestus lüheneda. Selle tulemuse kliiniline asjakohasus mitme annuse manustamise korral ei ole teada. Manustamistee tuleb valida konkreetsest kliinilisest juhust lähtudes.

Müeloablatiivne ravi koos järgneva luuüdi siirdamisega

Annustamine

Soovitatav filgrastiimi algannus on 1,0 miljon ühikut (10 μg)/kg ööpäevas. Esimene filgrastiimi annus tuleb manustada vähemalt 24 tundi pärast tsütotoksilist keemiaravi või vähemalt 24 tundi pärast luuüdi infusiooni.

Pärast neutrofiilide madalseisu ületamist tuleb filgrastiimi päevaannust tiitrida vastavalt neutrofiilide arvule järgmiselt:

	Neutrofiilide arv
	Filgrastiimi annuse kohandamine

	> 1,0 × 109/l kolmel järjestikusel päeval
	Vähendada 0,5 miljoni ühikuni (5 μg)/kg ööpäevas.

	Kui neutrofiilide absoluutarv püsib seejärel > 1,0 × 109/l veel kolmel järjestikusel päeval
	Katkestada filgrastiimi kasutamine 

	Kui neutrofiilide absoluutarv langeb raviperioodi jooksul tasemeni < 1,0 × 109/l, peab filgrastiimi annust taas suurendama vastavalt eelpool esitatud sammudele.



Manustamisviis

Filgrastiimi võib manustada intravenoosse infusioonina kas 30 minuti või 24 tunni jooksul või pideva subkutaanse 24‑tunnise infusioonina. Filgrastiimi tuleb lahjendada 20 ml‑s 5% glükoosilahuses (vt lõik 6.6).

Vereloome tüvirakkude mobiliseerimine perifeersesse verre patsientidel, kes saavad müelosupressiivset või müeloablatiivset ravi, millele järgneb perifeersest verest separeeritud vereloome tüvirakkude autoloogne siirdamine

Annustamine

Vereloome tüvirakkude mobiliseerimisel perifeersesse verre on filgrastiimi soovitatav annus monoteraapiana 1,0 miljon ühikut (10 μg)/kg ööpäevas 5...7 järjestikuse päeva jooksul. Leukafereesi ajad: sageli piisab 1 või 2 leukafereesist, mis teostatakse 5. ja 6. päeval. Muudel juhtudel võivad olla vajalikud täiendavad leukafereesid. Filgrastiimi manustamine peab jätkuma kuni viimase leukafereesini.

Müelosupressiivsele keemiaravile järgneval vereloome tüvirakkude mobiliseerimisel perifeersesse verre on soovitatav filgrastiimi annus 0,5 miljonit ühikut (5 μg)/kg ööpäevas alates esimesest keemiaravijärgsest päevast kuni neutrofiilide madalseisu ületamiseni ja neutrofiilide arvu taastumiseni. Leukaferees tuleb läbi viia perioodil, mil neutrofiilide absoluutarv on tõusnud vahemikku < 0,5 × 109/l kuni > 5,0 × 109/l. Patsientide puhul, kes ei ole saanud ulatuslikku keemiaravi, piisab sageli ühest leukafereesist. Muudel juhtudel on soovitatav teha täiendavaid leukafereese.

Manustamisviis

Filgrastiimi kasutamine üksi vereloome tüvirakkude mobiliseerimisel perifeersesse verre:
filgrastiimi võib manustada pideva subkutaanse 24‑tunnise infusioonina või subkutaanse süstina. Infusiooniks tuleb filgrastiimi lahjendada 20 ml 5% glükoosilahuses (vt lõik 6.6).

Filgrastiimi kasutamine vereloome tüvirakkude mobiliseerimisel perifeersesse verre pärast müelosupressiivset keemiaravi:
Filgrastiimi tuleb manustada subkutaanse süstena.

Vereloome tüvirakkude mobiliseerimisel perifeersesse verre tervetel doonoritel enne vereloome tüvirakkude allogeenset siirdamist

Annustamine

Tervetele doonoritele manustatakse vereloome tüvirakkude perifeersesse verre mobiliseerimiseks filgrastiimi 1,0 miljon ühikut (10 μg)/kg ööpäevas 4...5 järjestikuse päeva jooksul. Leukafereesi alustatakse 5. päeval ja jätkatakse vajadusel kuni 6. päevani, et koguda 4 × 106 CD34+ rakku/kg retsipiendi kehakaalu kohta.

Manustamisviis

Filgrastiimi tuleb manustada subkutaanse süstena.

Raske kroonilise neutropeeniaga patsiendid

Annustamine

Kaasasündinud neutropeenia:
Soovitatav algannus on 1,2 miljonit ühikut (12 μg)/kg ööpäevas ühe annusena või jagatuna mitmeks annuseks.

Idiopaatiline või tsükliline neutropeenia:
Soovitatav algannus on 0,5 miljonit ühikut (5 μg)/kg ööpäevas ühe annusena või jagatuna mitmeks annuseks.

Annuse kohandamine:
Filgrastiimi manustatakse iga päev subkutaanse süstena, kuni neutrofiilide arv on tõusnud püsivalt üle taseme 1,5 × 109/l. Kui ravivastus on saavutatud, tuleb kindlaks määrata minimaalne toimiv annus selle säilitamiseks. Piisava neutrofiilide arvu säilitamiseks on vajalik ravimi pikaajaline igapäevane manustamine. Patsiendil saavutatud ravivastusest lähtuvalt võib esialgset annust pärast ühe‑ kuni kahenädalast ravi kahekordistada või poole võrra vähendada. Seejärel võib annust iga 1...2 nädala järel individuaalselt korrigeerida, et säilitada keskmist neutrofiilide arvu vahemikus 1,5 × 109/l kuni 10 × 109/l. Raskekujuliste infektsioonidega patsientidel võib olla näidustatud kiirem annuse suurendamise ajakava. Kliinilistes uuringutes saavutati 97% ravile allunud patsientidest täielik ravivastus annusega ≤ 24 μg/kg ööpäevas. Filgrastiimi pikaajalise manustamise ohutust raske kroonilise neutropeeniaga patsientidele annustes üle 24 μg/kg ööpäevas ei ole kindlaks tehtud.

Manustamisviis

Kaasasündinud, idiopaatiline või tsükliline neutropeenia: Filgrastiimi tuleb manustada subkutaanse süstena.

HIV‑infektsiooniga patsiendid

Annustamine

Neutropeenia korrektsioon:
Filgrastiimi soovitatav algannus on 0,1 miljonit ühikut (1 μg)/kg ööpäevas, mida tiitritakse maksimaalse annuseni 0,4 miljonit ühikut (4 μg/kg ööpäevas, kuni neutrofiilide arv on tõusnud püsivalt üle taseme 2,0 × 109/l. Kliinilistes uuringutes saadi nende annuste kasutamisel ravivastus > 90% patsientidest ning mediaanaeg neutropeenia pöördumise saavutamiseks oli 2 päeva.

Väikesel arvul patsientidest (< 10%) vajati neutropeenia pöördumiseks annuseid kuni 1,0 miljon ühikut (10 μg)/kg ööpäevas.

Neutrofiilide normaalse arvu säilitamiseks:
Kui on saavutatud neutropeenia pöördumine, tuleks kindlaks teha minimaalne efektiivne annus neutrofiilide normaalse arvu säilitamiseks. Esialgse annuse kohandamisena soovitatakse manustamist üle päeva annuses 30 miljonit ühikut (300 μg) ööpäevas. Vajadusel võib annuseid edaspidi kohandada vastavalt patsiendi neutrofiilide absoluutarvule, et neutrofiilide arv püsiks > 2,0 × 109/l. Kliinilistes uuringutes oli vaja manustada 30 miljonit ühikut (300 μg) ööpäevas 1...7 päeval nädalas, et säilitada neutrofiilide absoluutarvu tasemel > 2,0 × 109/l. Annustamissageduse mediaan oli 3 korda nädalas. Neutrofiilide absoluutarvu säilitamiseks tasemel > 2,0 × 109/l võib olla vajalik pikaajaline ravi.

Manustamisviis

Neutropeenia pööramine või normaalse neutrofiilide arvu säilitamine: Filgrastiimi tuleb manustada subkutaanse süstena.

Eakad

Filgrastiimiga teostatud kliinilistes uuringutes on osalenud väike arv eakaid patsiente, kuid selle rühmaga ei ole spetsiaalseid uuringuid läbi viidud ja seetõttu ei saa spetsiifilisi annustamissoovitusi esitada.

Neerufunktsiooni kahjustus

Uuringute põhjal ei erine filgrastiimi farmakokineetiline ja farmakodünaamiline profiil raske neeru‑ või maksapuudulikkusega patsientidel tavapärasest. Seetõttu annuse kohandamine nimetatud asjaoludel ei ole vajalik.

Kasutamine raske kroonilise neutropeenia ja vähiravi korral lastel

Raske kroonilise neutropeenia uuringuprogrammis uuritud patsientidest oli 65% alla 18‑aastased. Ravi efektiivsus ilmnes selgelt selles vanusegrupis, kuhu kuulus kõige enam kaasasündinud neutropeeniaga patsiente. Raske kroonilise neutropeenia tõttu ravi saanud laste ohutusprofiilis erinevusi ei ilmnenud.

Lastega teostatud kliiniliste uuringute andmed näitavad, et filgrastiimi ohutus ja efektiivsus on tsütotoksilist keemiaravi saavatel täiskasvanutel ja lastel sarnased.

Annustamine

Annustamisjuhised lastele on samad, mis müelosupressiivset tsütotoksilist keemiaravi saavatele täiskasvanutele.

Manustamisviis

[bookmark: _Hlk193461012]Süstel ei ole vedrumehhanismi tõttu ette nähtud alla 0,3 ml mahtude mõõtmiseks. Alla 0,3 ml annuseid ei tohi selle süstliga manustada.

Vajaduse korral võib süstelahust lahjendada (vt lõik 6.6).

4.3	Vastunäidustused

Ülitundlikkus toimeaine või lõigus 6.1 loetletud mis tahes abiainete suhtes.

4.4	Erihoiatused ja ettevaatusabinõud kasutamisel

Jälgitavus

Granülotsüütide kolooniat stimuleerivate faktorite (G‑CSF) jälgitavuse parandamiseks tuleb manustatava ravimi nimi ja partii number selgelt dokumenteerida.

Erihoiatused ja ettevaatusabinõud kõikide näidustuste kohta

Ülitundlikkus

Filgrastiimiga ravitud patsientidel on teatatud ülitundlikkuse, sh anafülaktiliste reaktsioonide tekkest esmasel või järgneval ravil. Kliiniliselt olulise ülitundlikkusega patsientidel tuleb ravi Zarzio’ga jäädavalt lõpetada. Ärge manustage Zarzio’t patsientidele, kellel on esinenud ülitundlikkust filgrastiimi või pegfilgrastiimi suhtes.

Pulmonaalsed kõrvaltoimed

Pärast granulotsüüdi kolooniaid stimuleeriva faktori manustamist on teatatud pulmonaalsetest kõrvaltoimetest, eeskätt interstitsiaalsest kopsuhaigusest. Patsiendid, kellel on hiljuti olnud kopsuinfiltraat või pneumoonia, võivad olla enam ohustatud. Hingamisteede kaebuste, näiteks köha, palaviku ja düspnoe tekkimine koos kaasneva kopsuinfiltraatide röntgenleiuga ja kopsufunktsiooni halvenemine võivad olla ägeda respiratoorse distressi sündroomi eelnähtudeks. Neil juhtudel tuleb filgrastiimi manustamine lõpetada ja anda asjakohast ravi.

Glomerulonefriit

Filgrastiimi ja pegfilgrastiimi saavatel patsientidel on teatatud glomerulonefriidist. Üldiselt taandusid glomerulonefriidi nähud pärast annuse vähendamist või filgrastiimi ja pegfilgrastiimi ärajätmist. Soovitatakse jälgida uriinianalüüside näitajaid.

Kapillaaride lekke sündroom

Pärast granulotsüütide kolooniat stimuleeriva faktori manustamist on teatatud kapillaaride lekke sündroomist, mis võib olla eluohtlik, kui seda ei ravita õigeaegselt; seda iseloomustavad hüpotensioon, hüpoalbumineemia, ödeem ja hemokontsentratsioon. Patsiente, kellel tekivad kapillaaride lekke sündroomi sümptomid, peab hoolikalt jälgima ja nad peavad saama tavapärast sümptomaatilist ravi, mis võib hõlmata ka intensiivravi vajadust (vt lõik 4.8).

Splenomegaalia ja põrnarebend

Patsientidel ja tervetel doonoritel on filgrastiimi manustamise järgselt teatatud üldiselt asümptomaatilise splenomegaalia juhtudest ja põrnarebendi juhtudest. Mõned põrnarebendi juhud lõppesid surmaga. Seetõttu tuleb hoolikalt jälgida põrna suurust (nt arstlikul läbivaatusel, ultraheliuuringul). Põrnarebendit tuleks kahtlustada doonoritel ja/või patsientidel, kes kaebavad valu vasakul ülakõhus või õlas. Filgrastiimi annuse vähendamisel täheldati põrna edasise suurenemise aeglustumist või peatumist raske kroonilise neutropeeniaga patsientidel; 3% patsientidest vajas splenektoomiat. 

Pahaloomuliste rakkude kasv

In vitro võib granulotsüüdi kolooniaid stimuleeriv faktor soodustada müeloidsete rakkude kasvu ja samasuguseid toimeid võib in vitro näha mõnedel mittemüeloidsetel rakkudel.

Müelodüsplastiline sündroom või krooniline müeloidleukeemia

Müelodüsplastilise sündroomi või kroonilise müeloidleukeemiaga patsientidel ei ole filgrastiimi kasutamise ohutust ja efektiivsust tõestatud. Nendel juhtudel ei ole filgrastiimi kasutamine näidustatud. Eriline tähelepanu on vajalik kroonilise müeloidleukeemia blastse faasi eristamisel ägedast müeloidleukeemiast.

Äge müeloidleukeemia

Kuna vastavad andmed ohutuse ja efektiivsuse kohta on piiratud, tuleb sekundaarse ägeda müeloidleukeemiaga patsientidele manustada filgrastiimi ettevaatusega. Filgrastiimi ohutus ja efektiivsus ei ole tõestatud alla 55‑aastastel de novo ägeda müeloidleukeemiaga patsientidel, kellel on head tsütogeneetilised näitajad (t(8;21), t(15;17) ja inv(16)).

Trombotsütopeenia

Filgrastiimi saavatel patsientidel on teatatud trombotsütopeeniast. Trombotsüütide hulka peab hoolikalt jälgima, eriti filgrastiimravi esimestel nädalatel. Raske kroonilise neutropeeniaga patsientidel, kellel tekib trombotsütopeenia (trombotsüütide arv on < 100 × 109/l), peab kaaluma filgrastiimi manustamise ajutist katkestamist või annuse vähendamist.

Leukotsütoos

Vähem kui 5% filgrastiimiga (annus üle 0,3 miljoni ühiku (3 μg)/kg ööpäevas) ravitud vähipatsientidest on täheldatud leukotsütoosi  100 × 109/l või enam. Seni ei ole teatatud ebasoovitavatest toimetest, mida võiks otseselt seostada sellise leukotsütoosi tasemega. Siiski, arvestades raske leukotsütoosiga seotud võimalikke ohte, peab ravi käigus filgrastiimiga regulaarselt kontrollima leukotsüütide arvu. Ravi filgrastiimiga tuleb lõpetada kohe, kui leukotsüütide arv tõuseb arvatava madalseisu järgselt uuesti tasemeni üle 50 × 109/l. Kui filgrastiimi manustatakse vererakkude tüvirakkude mobiliseerimiseks, tuleks juhtudel, kui leukotsüütide arv tõuseb > 70 × 109/l, filgrastiimi manustamine lõpetada või annuseid vähendada.

Immunogeensus

Nagu teistegi terapeutiliste valkudega, on võimalik immunogeensuse tekkimine. Filgrastiimivastaste antikehade tekke tõenäosus on enamasti väike. Nagu kõikide bioloogiliste ainete puhul on eeldatav, võivad tekkida seonduvad antikehad, kuid praeguseks ei ole neid seostatud neutraliseeriva toimega. 

Erihoiatused ja ettevaatusabinõud seoses kaasuvate haigustega

Erilised ettevaatusabinõud seoses sirprakulise aneemia kandluse ja sirprakulise aneemiaga

Teatatud on sirprakuliste kriiside tekkest seoses filgrastiimi kasutamisega sirprakulise aneemia kandlusega või sirprakulise aneemiaga patsientide raviks ning need on mõnikord lõppenud surmaga. Filgrastiimi määramisel sirprakulise aneemia kandlusega või sirprakulise aneemiaga patsientide raviks peab arst olema ettevaatlik. 

Osteoporoos

Kui osteoporootilist luuhaigust põdevatele patsientidele manustatakse filgrastiimi pidevalt kauem kui 6 kuud, tuleb jälgida luutiheduse näitajaid.

Erilised ettevaatusabinõud vähipatsientidel

Filgrastiimi ei tohi kasutada tsütotoksilise keemiaravi kehtestatud annuste ületamiseks.

Keemiaravi suurendatud annustega seotud ohud

Patsientide ravimisel keemiaravi suurte annustega peab olema eriti ettevaatlik, sest kasvajavastase toime paranemine sel puhul on tõestamata ning kemoterapeutikumide suurendatud annused võivad lisada toksilisi kõrvaltoimeid, sh südamele, kopsudele, närvisüsteemile ja nahale (palun tutvuda kasutatava kemoterapeutikumi väljakirjutamisteabega).

Keemiaravi toime erütrotsüütidele ja trombotsüütidele

Monoteraapia filgrastiimiga ei välista müelosupressiivse keemiaravi mõjul tekkivat trombotsütopeeniat ja aneemiat. Tulenevalt keemiaravi suuremate annuste võimalikust manustamisest (nt määratud raviskeemi täisannused) on suurem oht trombotsütopeenia ja aneemia tekkeks. Soovitatav on regulaarselt jälgida trombotsüütide arvu ja hematokriti väärtust. Eriti hoolikas peab olema, kui manustatakse eraldi või kombineeritult kemoterapeutikume, mis teadaolevalt põhjustavad raskekujulist trombotsütopeeniat.

On leidnud kinnitust, et müelosupressiivse või müeloablatiivse keemiaravi järgse trombotsütopeenia kestus ja raskusaste vähenevad filgrastiimiga mobiliseeritud vererakkude tüvirakkude kasutamise mõjul.

Müelodüsplastiline sündroom ja äge müeloidleukeemia rinna- ja kopsuvähiga patsientidel

Turuletulekujärgses vaatlusuuringus seostati müelodüsplastilist sündroomi (MDS) ja ägedat müeloidleukeemiat (ÄML) alternatiivse G‑CSF‑i ravimpreparaadi pegfilgastriimiga, juhul kui seda kasutati koos keemiaravi ja/või kiiritusraviga rinna- või kopsuvähiga patsientidel. Filgastriimi ja MDS‑i/ÄML‑i vahel sarnast seost ei tuvastatud. Siiski tuleb rinna- või kopsuvähiga patsiente jälgida MDS‑i/ÄML‑i nähtude ja sümptomite suhtes.

Teised erilised ettevaatusabinõud

Filgrastiimi mõju oluliselt vähenenud müeloidsete tüvirakkude arvuga patsientidele ei ole uuritud. Filgrastiim suurendab neutrofiilide hulka, toimides eelkõige neutrofiilide prekursoritele. Seetõttu võib vähenenud neutrofiilide prekursorite hulgaga patsientidel olla neutrofiilide hulga tõus oodatust madalam (nt patsiendid, kes on saanud ulatuslikku kiiritusravi või keemiaravi või kellel on luuüdi infiltreeritud kasvaja poolt). 

Patsientidel, kes saavad suureannuselist keemiaravi, millele järgneb transplantatsioon, on aeg‑ajalt esinenud vaskulaarseid häireid, sh venooklusiivne haigus ja vedelikumahu häired. 

Allogeense luuüdi transplantatsiooni järgselt on G‑CSF‑i saavatel patsientidel esinenud transplantaat‑peremehe‑vastu sündroomi ja surmajuhtumeid (vt lõik 4.8 ja 5.1).

Seoses luuüdi suurenenud hematopoeetilise aktiivsusega (vastusena kasvufaktoriga ravimisele) on skaneeringutel täheldatud mööduvaid normist kõrvalekaldeid luudes. Seda tuleb luu‑uuringute tulemuste tõlgendamisel arvesse võtta. 

Pärast G-CSF-i manustamist on tervetel uuritavatel ja vähipatsientidel teatatud aortiidist. Esinenud sümptomite hulka kuulusid palavik, kõhuvalu, halb enesetunne, seljavalu ja põletikumarkerite (nt CRV ja leukotsüütide) sisalduse suurenemine. Enamikul juhtudel diagnoositi aortiit kompuutertomograafiaga ja üldiselt möödus see pärast G-CSF-ravi katkestamist. Vt ka lõik 4.8.

Erilised ettevaatusabinõud patsientidega, kellele tehakse vereloome tüvirakkude mobiliseerimist perifeersesse verre

Mobiliseerimine

Kaht soovitatavat mobilisatsioonimeetodit (filgrastiim üksi või kombinatsioonis müelosupressiivse keemiaraviga) võrdlevaid randomiseeritud prospektiivseid uuringuid samas patsientide populatsioonis ei ole teostatud. Patsientide individuaalse varieeruvuse ja CD34+ rakkude määramiseks kasutatavate laboratoorsete uuringute varieeruvuse tõttu on uuringuid raske võrrelda. Seetõttu on optimaalset meetodit soovitada raske. Mobilisatsioonimeetod tuleb valida iga patsiendi jaoks individuaalselt tema üldisest ravieesmärgist lähtuvalt.

Eelnev tsütotoksiline keemiaravi

Eelneva väga ulatusliku müelosupressiivse ravi korral võib vereloome tüviraku mobilisatsioon perifeersesse verre osutuda ebapiisavaks, et saavutada soovitatud minimaalset rakuhulka (≥ 2,0 × 106 /CD34+ rakku/kg) või trombotsüütide taastumist samale tasemele.

Teatavad tsütotoksilised ained on vereloome tüvirakkudele eriti toksilised ja võivad seetõttu nende mobilisatsiooni raskendada. Näiteks melfalaani, karmustiini (BCNU) ja karboplatiini pikemaajaline manustamine enne tüvirakkude mobilisatsiooni võib vähendada mobiliseeritavate tüvirakkude hulka. Sellegipoolest on tõestatud, et melfalaani, karboplatiini või BCNU manustamine koos filgrastiimiga on efektiivne tüvirakkude mobilisatsiooni seisukohalt. Juhul kui on ette näha vajadust vererakkude tüvirakkude siirdamiseks, on soovitatav kavandada tüvirakkude mobiliseerimise protseduur varases ravistaadiumis. Enne suureannuselise keemiaravi kasutamist on oluline pöörata erilist tähelepanu neil patsientidel mobiliseeritud tüvirakkude hulgale. Kui saadud kogus on väiksem eelpool mainitud kriteeriumitega mõõdetud miinimumist, tuleb kaaluda alternatiivseid ravivõimalusi, mis ei nõua tüvirakkude siirdamist.

Kogutud tüvirakkude hulga määramine

Filgrastiimiga ravitud patsientidelt kogutud tüvirakkude hulga hindamisel peab olema eriti tähelepanelik koguse määramise metoodika suhtes. CD34+ rakkude voolutsütomeetrilise analüüsi tulemused varieeruvad, sõltuvalt konkreetsest kasutatud metoodikast, ja eri laboratooriumides teostatud uuringutel põhinevaid soovitusi tuleb tõlgendada ettevaatusega.

Statistiline analüüs viitab komplekssele, kuid pidevale sõltuvusele tagasimanustatud CD34+ rakkude hulga ja trombotsütaarse taastumise kiiruse vahel pärast suurtes annustes keemiaravi.

Minimaalne soovitatav kogus ≥ 2,0 × 106/CD34+ rakku/kg põhineb teaduskirjanduses avaldatud andmetel piisava hematoloogilise taastumise saavutamise kohta. Koguse suurendamisel näib taastumine olevat kiirem ja vastupidi.

Erilised ettevaatusabinõud vereloome tüvirakkude mobiliseerimisel perifeersesse verre tervetel doonoritel

Vereloome tüvirakkude perifeersesse verre mobiliseerimisest ei saa doonorid otsest kasu ja selle kasutamist tuleks kaaluda ainult tüvirakkude allogeense siirdamise eesmärgil.

Vereloome tüvirakkude perifeersesse verre mobiliseerimist tohib kaaluda ainult nende doonorite puhul, kes vastavad normaalsetele kliinilistele ja laboratoorsetele valikukriteeriumidele tüvirakkude kogumiseks, pöörates erilist tähelepanu hematoloogilistele näitajatele ja infektsioonhaigusele.

Filgrastiimi ohutust ja efektiivsust ei ole uuritud tervetel doonoritel vanuses alla 16 ja üle 60 eluaasta.

Filgrastiimi manustamise ja leukafereesi järgselt täheldati 35% uuringus osalejaist mööduvat trombotsütopeeniat (trombotsüütide arv < 100 × 109/l). Nende seas kahel uuritaval vähenes trombotsüütide arv alla 50 × 109/l, mille põhjuseks loeti leukafereesi.

Kui leukafereesi vajatakse rohkem kui üks kord, tuleks enne leukafereesi läbiviimist pöörata erilist tähelepanu doonoritele, kelle trombotsüütide arv on < 100 × 109/l. Üldiselt ei soovitata afereesi, kui trombotsüütide arv on < 75 × 109/l.

Leukafereesi ei tohi teostada doonoritel, kes saavad antikoagulantravi või kellel on teadaolev vere hemostaasi häire.

Vereloome tüvirakkude perifeersesse verre mobiliseerimiseks G‑CSF preparaate saavaid doonoreid tuleb jälgida kuni hematoloogiliste näitajate normaliseerumiseni.

Erilised ettevaatusabinõud filgrastiimiga mobiliseeritud allogeensete vererakkude tüvirakkude retsipientidel

Olemasolevate andmete põhjal võivad immunoloogilised koostoimed siirdatud allogeensete vererakkude tüvirakkude ja retsipiendi vahel suurendada ägeda ja kroonilise transplantaat‑peremehe‑vastu sündroomi tekkeriski võrreldes luuüdi siirdamisega.

Erilised ettevaatusabinõud raske kroonilise neutropeenia puhul

Filgrastiimi ei tohi manustada raske kaasasündinud neutropeeniaga patsientidele, kellel tekib leukeemia või kellel on tõendatud leukeemia kujunemine.

Vererakkude arv

Tekib ka muid muutusi vererakkudes, sealhulgas aneemia ja mööduvad müeloidsete tüvirakkude arvu suurenemised, mis nõuavad verepildi hoolikat jälgimist.

Transformatsioon leukeemiaks või müelodüsplastiliseks sündroomiks

Raske kroonilise neutropeenia diagnoosimisel peab olema eriti hoolikas, eristamaks seda teistest hematoloogilistest haigustest nagu aplastiline aneemia, müelodüsplaasia ja müeloidleukeemia. Enne ravi alustamist peab tegema täieliku vereanalüüsi koos „verevalemi” ja trombotsüütide hulga kindlaksmääramisega ning hindama luuüdi morfoloogiat ja karüotüüpi.

Uuringute käigus filgrastiimiga ravitud raske kroonilise neutropeeniaga patsientidel esines harva (ligikaudu 3% juhtudest) müelodüsplastilisi sündroome (MDS) või leukeemiat. Need andmed puudutavad ainult kaasasündinud neutropeeniaga patsiente. MDS ja leukeemiad on haiguse loomulikud tüsistused ning nende seos filgrastiimiga on ebaselge. Ligikaudu 12% patsientidest, kelle tsütogeneetilised näitajad olid uuringu alustamisel normaalsed, täheldati rutiinsel korduval hindamisel rakulisi muutusi, sh monosoomiat 7. Praegu on ebaselge, kas raske kroonilise neutropeeniaga patsientidel, kes saavad pikaajalist ravi filgrastiimiga, on kalduvus tsütogeneetiliste muutuste, müelodüsplastilise sündroomi või leukeemilise transformatsiooni tekkele. Soovitatav on regulaarsete intervallide (ligikaudu iga 12 kuu) järel teha morfoloogiline ja tsütogeneetiline luuüdi uuring.

Muud erilised ettevaatusabinõud

Muud mööduva neutropeenia põhjused, näiteks viirusinfektsioonid, peavad olema välistatud.

Hematuuria esines sageli ja proteinuuria esines vähesel hulgal patsientidest. Nende muutuste jälgimiseks tuleks regulaarsete ajavahemike järel teha uriinianalüüs.

Ohutus ja efektiivsus ei ole tõestatud vastsündinute ja autoimmuunse neutropeeniaga patsientide ravi korral.

Erilised ettevaatusabinõud HIV‑infektsiooniga patsientidel

Vererakkude arv

Neutrofiilide absoluutarvu (ANC) peab hoolikalt jälgima, eriti filgrastiim‑ravi esimestel nädalatel. Osal patsientidest võib väga kiiresti tekkida ravivastus ja oluline neutrofiilide arvu tõus pärast filgrastiimi algannuse manustamist. Filgrastiimi manustamise esimesel 2…3 päeval soovitatakse neutrofiilide absoluutarvu määrata iga päev. Edaspidi soovitatakse neutrofiilide absoluutarvu määramist säilitusravi ajal esimesel kahel nädalal vähemalt kaks korda nädalas ja järgnevalt üks kord nädalas või üle nädala. Tsüklilise ravi korral filgrastiimi annustega 30 miljonit ühikut (300 μg)/kg ööpäevas võivad ilmneda ulatuslikud kõikumised patsiendi neutrofiilide absoluutarvus. Madalaima neutrofiilide absoluutarvu kindlaks tegemiseks soovitatakse võtta vereanalüüsid neutrofiilide absoluutarvu määramiseks vahetult enne iga filgrastiimi annuse manustamist.

Müelosupressiivsete ravimite suurendatud annustega seotud ohud

Monoteraapia filgrastiimiga ei välista müelosupressiivsetest ravimitest tingitud trombotsütopeeniat ega aneemiat. Kuna filgrastiimi manustamisel on võimalus, et nimetatud ravimeid kasutatakse suuremates annustes või suureneb ravimite arv, suureneb oht trombotsütopeenia ja aneemia tekkeks. Soovitatav on regulaarne verepildi jälgimine (vt eestpoolt).

Müelosupressiooni põhjustavad infektsioonid ja pahaloomulised kasvajad

Neutropeeniat võivad põhjustada luuüdi infiltreerivad oportunistlikud infektsioonid (nt Mycobacterium avium’i kompleks) või pahaloomulised kasvajad (nt lümfoom). Teadaoleva luuüdi infektsioosse või kasvajalise infiltratsiooniga patsientidel peab kaaluma põhihaiguse ravi lisaks neutropeenia ravile filgrastiimiga. Filgrastiimi mõju infektsioonist või pahaloomulisest kasvajast tingitud luuüdi infiltratsiooni tagajärjel tekkinud neutropeeniale ei ole välja selgitatud.

Abiained

Zarzio sisaldab sorbitooli (E420). Päriliku fruktoositalumatusega patsiendid ei tohi seda ravimit kasutada, v.a äärmisel vajadusel. 

Alla 2 aasta vanustel imikutel ja väikelastel ei pruugi olla pärilikku fruktoositalumatust veel diagnoositud. Intravenoosselt manustatavad sorbitooli/fruktoosi sisaldavad ravimid võivad olla eluohtlikud ja on sellele patsientide rühmale vastunäidustatud, v.a äärmise kliinilise vajaduse ja alternatiivide puudumise korral. 

Enne selle ravimi manustamist peab igalt patsiendilt võtma hoolika anamneesi, keskendudes päriliku fruktoositalumatuse sümptomitele.

Ravim sisaldab vähem kui 1 mmol (23 mg) naatriumi annuses, see tähendab põhimõtteliselt „naatriumivaba“.

4.5	Koostoimed teiste ravimitega ja muud koostoimed

Filgrastiimi ohutus ja efektiivsus manustatuna samal päeval müelosupressiivse tsütotoksilise keemiaraviga ei ole piisavalt tõestatud. Arvestades kiiresti jagunevate müeloidsete rakkude tundlikkust müelosupressiivse tsütotoksilise keemiaravi suhtes, ei soovitata ravi filgrastiimiga 24 tundi enne ja 24 tundi pärast keemiaravi. Esialgsed andmed väikese arvu patsientide kohta, kes on saanud ravi samaaegselt filgrastiimi ja 5‑fluorouratsiiliga, näitavad, et neutropeenia raskusaste võib ägeneda.

Võimalikke koostoimeid teiste hematopoeetiliste kasvufaktorite ja tsütokiinidega ei ole kliiniliste uuringute käigus kindlaks tehtud.

Kuna liitium soodustab neutrofiilide vabanemist, võib liitium tugevdada filgrastiimi toimeid. Kuigi sellist koostoimet ei ole uuritud, puuduvad tõendid selle koostoime ohtlikkuse kohta.

4.6	Fertiilsus, rasedus ja imetamine

Rasedus

Filgrastiimi kasutamise kohta rasedatel andmed puuduvad või on piiratud hulgal. Loomkatsed on näidanud kahjulikku toimet reproduktiivsusele. Küülikutel on mitmekordse kliinilise annuse ja emapoolse toksilisuse olemasolul tuvastatud embrüo hävinemise sagenenud juhtumeid (vt lõik 5.3). Kirjanduses on avaldatud andmeid, mille kohaselt läbib filgrastiim rasedatel platsentaarbarjääri.

Zarzio’t ei ole soovitatav kasutada raseduse ajal.

Imetamine

Ei ole teada, kas filgrastiim/metaboliidid erituvad rinnapiima. Riski vastsündinutele/imikutele ei saa välistada. Rinnaga toitmise katkestamine või ravi katkestamine/jätkamine, tuleb otsustada arvestades imetamise kasu lapsele ja ravi kasu naisele.

Fertiilsus

Filgrastiim ei avaldanud mõju isaste ja emaste rottide reproduktiivsusele ja fertiilsusele (vt lõik 5.3).

4.7	Toime reaktsioonikiirusele

Filgrastiim võib mõjutada kergelt autojuhtimise ja masinate käsitsemise võimet. Pärast filgrastiimi manustamist võib esineda pearinglus (vt lõik 4.8).

4.8	Kõrvaltoimed

a.	Ohutusprofiili kokkuvõte

Kõige tõsisemad kõrvaltoimed, mis võivad filgrastiimravi ajal esineda, on järgmised: anafülaktiline reaktsioon, tõsised pulmonaalsed kõrvaltoimed (sh interstitsiaalne pneumoonia ja ägeda respiratoorse distressi sündroom), kapillaaride lekke sündroom, tõsine splenomegaalia/põrnarebend, transformatsioon müelodüsplastiliseks sündroomiks või leukeemiaks kroonilise neutropeeniaga patsientidel, transplantaat-peremehe-vastu sündroom patsientidel, kes saavad allogeense luuüdi ülekannet või perifeersete vererakkude tüvirakkude ülekannet, ja sirprakulise aneemia kriis patsientidel, kellel on sirprakuline aneemia.

Kõige sagedamini teatatud kõrvaltoimed on püreksia, lihaste ja luustiku valu (mis hõlmab luuvalu, seljavalu, artralgiat, müalgiat, valu jäsemetes, lihaste ja luustiku valu, rindkerelihaste ja -luude valu, kaelavalu), aneemia, oksendamine ja iiveldus. Vähipatsientidega läbi viidud kliinilistes uuringutes oli lihas-skeleti valu kerge või mõõdukas 10% ja tõsine 3% patsientidest.

b.	Kõrvaltoimete koondtabel

Allolevas tabelis toodud andmed kirjeldavad kliinilistes uuringutes ja spontaansetes aruannetes teatatud kõrvaltoimeid. Igas esinemissageduse rühmas on kõrvaltoimed esitatud raskusastme vähenemise järjekorras. 

	MedDRA organsüsteemi klass

	Kõrvaltoimed

	
	Väga sage 
(≥ 1/10) 
	Sage 
(≥ 1/100 kuni < 1/10) 
	Aeg‑ajalt 
(≥ 1/1000 kuni < 1/100) 
	Harv 
(≥ 1/10 000 kuni < 1/1000) 

	Infektsioonid ja infestatsioonid
	
	Sepsis
Bronhiit
Ülemiste hingamis-teede infektsioon
Kuseteede infektsioon
	
	

	Vere ja lümfisüsteemi häired
	Trombotsüto-peenia
Aneemiae
	Spleno-megaaliaa
Hemoglobiinitaseme väheneminee
	Leukotsütoosa
	Põrnarebenda
Sirprakuline aneemia koos kriisiga
Ekstramedullaarne hematopoees

	Immuunsüsteemi häired
	
	
	Ülitundlikkus
Ülitundlikkus ravimi suhtesa
Transplantaatperemehe‑vastu sündroomb
	Anafülaktiline reaktsioon

	Ainevahetus‑ ja toitumishäired
	
	Isu väheneminea
Vere laktaat-dehüdro-genaasi-sisalduse suurenemine
	Hüperurikeemia
Vere kusihappesisalduse suurenemine
	Veresuhkru taseme vähenemine
Pseudopodagraa (pürofosfaatne kondrokaltsi-noos)
Vedelikumahu häired

	Psühhiaatrilised häired
	
	Insomnia
	
	

	Närvisüsteemi häired
	Peavalua
	Pearinglus
Hüpoesteesia
Paresteesia
	
	

	Vaskulaarsed häired
	
	Hüper-tensioon
Hüpotensioon 
	Venooklusiivne haigusd

	Kapillaaride lekke sündrooma
Aortiit


	Respiratoorsed, rindkere ja mediastiinumi häired
	
	Veriköha
Düspnoe
Köhaa
Suu-neeluvalua,e
Epistaksis
	Äge respiratoorse distressi sündrooma
Hingamis-
puudulikkusa
Kopsuödeema
Kopsuverejooks
Interstitsiaalne kopsuhaigusa
Kopsuinfiltratsioona
Hüpoksia
	

	Seedetrakti häired
	Kõhulahtisusa
Oksendaminea
Iiveldusa
	Valu suus
Kõhukinnisuse
	
	

	Maksa ja sapiteede häired
	 
	Hepato-megaalia
Vere leelisfosfa-taasi sisalduse suurenemine
	Aspartaatamino-transferaasi sisalduse suurenemine
Gammaglutamüül-transferaasi sisalduse suurenemine
	

	Naha ja nahaaluskoe kahjustused
	Alopeetsiaa
	Löövea
Erüteem
	Makulopapulaarne lööve
	Kutaanne vaskuliita Sweeti sündroom (äge febriilne neutrofiilne dermatoos)

	Lihaste, luustiku ja sidekoe kahjustused
	Lihaste ja luude valuc
	Lihasspasmid
	Osteoporoos 
	Luutiheduse vähenemine
Reumatoid-artriidi ägenemine

	Neerude ja kuseteede häired
	
	Düsuuria
Hematuuria
	Proteinuuria
	Glomerulonefriit
Normist kõrvalekalded uriinis

	Üldised häired ja manustamiskoha reaktsioonid
	Väsimusa
Limaskestapõletika
Püreksia
	[bookmark: _Hlk127278215]Valu rindkeresa
Valua
Asteeniaa
[bookmark: _Hlk127278317]Halb enesetunnee
Perifeerne ödeeme
	Süstekoha reaktsioon
	

	Vigastus, mürgistus ja protseduuri tüsistused
	
	Vereülekande reaktsioone
	
	


a Vt lõik c (valitud kõrvaltoimete kirjeldus).
b Allogeense luuüdi transplantatsiooni järgselt on esinenud transplantaat‑peremehe‑vastu sündroomi juhte ja surmajuhtumeid (vt lõik c).
c Sh luuvalu, seljavalu, artralgia, müalgia, valu jäsemetes, lihaste ja luustiku valu, rindkerelihaste ja -luude valu, kaelavalu.
d Juhud ilmnesid turuletulekujärgsel perioodil patsientidel, kellele siirdati luuüdi või kellel mobiliseeriti vererakkude tüvirakke.
e Kõrvaltoimed, mida filgrastiimi saavatel patsientidel esines sagedamini kui platseebot saavatel patsientidel ja mida seostatakse olemasoleva maliigsuse või tsütotoksilise keemiaravi järelmõjudega.

c.	Valitud kõrvaltoimete kirjeldus

Ülitundlikkus

Kliiniliste uuringute ajal ja turuletulekujärgsel perioodil on teatatud ravi alustamisel ja järgneva ravi ajal esinevatest ülitundlikkuse tüüpi reaktsioonidest, sh anafülaksia, nahalööve, urtikaaria, angioödeem, düspnoe ja hüpotensioon. Üldiselt teatati neist kõrvaltoimetest sagedamini pärast i.v. manustamist. Mõnikord põhjustas ravi uuesti alustamine sümptomite taastekke, viidates põhjuslikule seosele. Raske allergilise reaktsiooniga patsientidel peab filgrastiimravi püsivalt lõpetama.

Pulmonaalsed kõrvaltoimed

Kliiniliste uuringute ajal ja turuletulekujärgsel perioodil on teatatud pulmonaalsetest kõrvaltoimetest, sh interstitsiaalne kopsuhaigus, kopsuödeem ja kopsuinfiltratsioon, mille järgselt tekkis mõnel juhul hingamispuudulikkus või äge respiratoorse distressi sündroom (ARDS), mis võib lõppeda surmaga (vt lõik 4.4).

Splenomegaalia ja põrnarebend

Filgrastiimi manustamise järgselt on teatatud splenomegaalia ja põrnarebendi juhtudest. Mõned põrnarebendi juhtumid lõppesid surmaga (vt lõik 4.4).

Kapillaaride lekke sündroom

Granulotsüütide kolooniat stimuleeriva faktori kasutamisel on teatatud kapillaaride lekke sündroomi juhtudest. Need on üldiselt tekkinud kaugelearenenud pahaloomulise haigusega, sepsisega, mitme tsütotoksilise keemiaravimiga ravitavatel või afereesi saavatel patsientidel (vt lõik 4.4).

Kutaanne vaskuliit

Filgrastiimravi saavatel patsientidel on teatatud kutaanse vaskuliidi esinemisest. Vaskuliidi mehhanism filgrastiimi saavatel patsientidel ei ole teada. Pikaajalisel kasutamisel teatati kutaansest vaskuliidist 2% raske kroonilise neutropeeniaga patsientidest. 

Leukotsütoos

Leukotsütoosi (WBC > 50 × 109/l) täheldati 41% tervetest doonoritest ja mööduvat trombotsütopeeniat (trombotsüütide arv < 100 × 109/l) pärast filgrastiimi ja leukafereesi täheldati 35% doonoritest (vt lõik 4.4).

Sweeti sündroom

Filgrastiimravi saavatel patsientidel on teatatud Sweeti sündroomi (ägeda febriilse neutrofiilse dermatoosi) juhtumitest. 

Pseudopodagra (pürofosfaatne kondrokaltsinoos)

Filgrastiimravi saavatel vähipatsientidel on teatatud pseudopodagra (pürofosfaatse kondrokaltsinoosi) esinemisest.

Transplantaat-peremehe-vastu sündroom

Allogeense luuüdi transplantatsiooni järgselt on G‑CSF‑i saavatel patsientidel esinenud transplantaat‑peremehe‑vastu sündroomi juhte ja surmajuhtumeid (vt lõigud 4.4 ja 5.1)

d.	Lapsed

Kliinilistest uuringutest saadud andmed laste kohta näitavad, et filgrastiimi ohutus ja efektiivsus on tsütotoksilist keemiaravi saavatel täiskasvanutel ja lastel sarnased ega osuta vanusega seotud erinevustele filgrastiimi farmakokineetikas. Ainuke pidevalt esinev kõrvaltoime oli lihaste ja luustiku valu, mis ei erine täiskasvanutega saadud kogemustest.

Ei ole piisavalt andmeid hinnata edasi filgrastiimi kasutamist lastel.

e.	Teised erirühmad

Kasutamine eakatel

Tsütotoksilist keemiaravi saavatel üle 65 aasta vanustel uuritavatel ei täheldatud üldisi erinevusi ohutuses ega efektiivsuses võrreldes nooremate täiskasvanutega (> 18 eluaastat) ja kliiniline kogemus ei näita erinevusi eakate ja nooremate täiskasvanud patsientide ravivastustes. Ei ole piisavalt andmeid, et hinnata filgrastiimi kasutamist eakatel uuritavatel muudel filgrastiimi heakskiidetud näidustustel.

Raske kroonilise neutropeeniaga lapsed

Pikaajalist filgrastiimravi saavatel raske kroonilise neutropeeniaga lastel on esinenud luutiheduse vähenemise ja osteoporoosi juhte. 

Võimalikest kõrvaltoimetest teatamine

Ravimi võimalikest kõrvaltoimetest on oluline teatada ka pärast ravimi müügiloa väljastamist. See võimaldab jätkuvalt hinnata ravimi kasu/riski suhet. Tervishoiutöötajatel palutakse kõigist võimalikest kõrvaltoimetest teatada riikliku teavitamissüsteemi (vt V lisa) kaudu.

4.9	Üleannustamine

Filgrastiimi üleannustamise toimeid ei ole kindlaks määratud. Filgrastiimravi katkestamise tulemusena väheneb tsirkuleerivate neutrofiilide arv 1...2 päeva jooksul tavaliselt 50%; normaalne tase taastub 1...7 päeva jooksul.


5.	FARMAKOLOOGILISED OMADUSED

5.1	Farmakodünaamilised omadused

Farmakoterapeutiline rühm: immunostimulaatorid, kolooniaid stimuleerivad faktorid, ATC‑kood: L03AA02

Zarzio on bioloogiliselt sarnane ravimpreparaat. Täpne teave on Euroopa Ravimiameti kodulehel http://www.ema.europa.eu.

Inimese G‑CSF on glükoproteiin, mis reguleerib küpsete neutrofiilide produktsiooni ja vabanemist luuüdist. Zarzio’s sisalduv r‑metHuG‑CSF (filgrastiim) põhjustab 24 tunni jooksul märkimisväärset neutrofiilide ja vähemal määral monotsüütide arvu tõusu perifeerses veres. Mõnel raske kroonilise neutropeeniaga patsiendil võib filgrastiim esile kutsuda tsirkuleerivate eosinofiilide ja basofiilide arvu vähese relatiivse tõusu võrreldes algnäitajaga, mõnel neist patsientidest võib eosinofiilide või basofiilide hulk olla tõusnud juba enne ravi. Soovitatud annuste kasutamisel sõltub neutrofiilide hulga tõus annuse suurusest. Kemotaktilise ja fagotsütoosifunktsiooni uuringud on näidanud, et filgrastiimi mõjul produtseeritud neutrofiilid on normaalsete või võimendatud omadustega. Ravi lõpetamisel filgrastiimiga väheneb tsirkuleerivate neutrofiilide hulk 50% võrra 1...2 päeva jooksul, normaalne tase saabub 1...7 päeva jooksul.

Tsütotoksilist keemiaravi saavate patsientide ravi filgrastiimiga vähendab oluliselt neutropeenia ja febriilse neutropeenia esinemissagedust ja raskusastet ning lühendab selle kestust. Ägeda müeloidleukeemiaga patsientide induktsioonravile või müeloablatiivsele ravile koos pärastise luuüdi transplantatsiooniga järgnev ravi filgrastiimiga vähendab febriilse neutropeenia kestust, antibiootikumide kasutamist ja hospitaliseerimist. Kummalgi juhul ei vähenenud palaviku esinemissagedus ega registreeritud infektsioonide arv. Müeloablatiivse ravi järgselt luuüdi siirdamise läbi teinud patsientidel palaviku kestus ei lühenenud.

Ravi filgrastiimiga nii üksi kui ka keemiaravi järgselt mobiliseerib vereloome tüvirakud perifeersesse verre. Neid autoloogseid vererakkude tüvirakke on võimalik koguda ja pärast suureannuselist tsütotoksilist keemiaravi tagasi infundeerida nii täiendavalt luuüdi siirdamisele kui ka selle asendusena. Vererakkude tüvirakkude infusioon kiirendab hematopoeetilist taastumist, lühendades hemorraagiliste tüsistuste võimaliku tekke perioodi ja vähendades trombotsüütide ülekannete vajadust.

Filgrastiimiga mobiliseeritud allogeensete vererakkude tüvirakkude retsipientidel toimus hematoloogiline paranemine oluliselt kiiremini, mille tulemusena kiirenes märkimisväärselt ka trombotsüütide toetuseta taastumine, võrreldes allogeense luuüdi transplantatsiooniga.

Euroopas läbi viidud retrospektiivses uuringus, milles hinnati G‑CSF‑i kasutamist ägeda leukeemiaga patsientidel allogeense luuüdi transplantatsiooni järgselt, suurenesid G‑CSF‑i manustamisel transplantaat‑peremehe‑vastu sündroomi tekkerisk, raviga seotud suremus ja üldine suremus. Teises rahvusvahelises retrospektiivses uuringus ägeda ja kroonilise müelogeense leukeemiaga patsientidel ei esinenud muutust transplantaat‑peremehe‑vastu sündroomi tekkeriski, raviga seotud suremuse ja üldise suremuse osas. Allogeense transplantaadi uuringute metaanalüüsis 9 prospektiivse randomiseeritud uuringu, 8 retrospektiivse uuringu ja 1 juhtumikontrolliga uuringu tulemuste kohta ei täheldatud muutust ägeda või kroonilise transplantaat‑peremehe‑vastu sündroomi tekkeriski või raviga seotud varajase suremuse osas.

	Transplantaat‑peremehe‑vastu sündroomi (GvHD) tekke või raviga seotud suremuse suhteline risk (95% CI) 
G‑CSF‑ravi korral luuüdi transplantatsiooni järgselt

	Publikatsioon
	Uuringu aeg
	Arv
	Äge II–IV astme GvHD
	Krooniline GvHD
	Raviga seotud suremus

	Metaanalüüs 
(2003)
	 
1986–2001a
	 
1198
	1,08 
(0,87, 1,33)
	1,02 
(0,82, 1,26)
	0,70 
(0,38, 1,31)

	Euroopa retrospektiivne
uuring (2004)
	 
 
1992–2002b
	 
 
1789
	 
1,33 
(1,08, 1,64)
	 
1,29 
(1,02, 1,61)
	 
1,73 
(1,30, 2,32)

	Rahvusvaheline retrospektiivne
uuring (2006)
	 
 
1995–2000b
	 
 
2110
	 
1,11 
(0,86, 1,42)
	 
1,10 
(0,86, 1,39)
	 
1,26 
(0,95, 1,67)


a Analüüs hõlmab luuüdi transplantaadi uuringuid sel perioodil, mõnes uuringus kasutati GM‑CSF‑i 
b Analüüs hõlmab luuüdi transplantaadiga patsiente sel perioodil.

Filgrastiimi kasutamine vererakkude tüvirakkude mobiliseerimiseks tervetel doonoritel enne allogeensete vererakkude tüvirakkude siirdamist
Tervetel doonoritel võimaldab 1 miljoni ühiku (10 μg)/kg ööpäevas annuse subkutaanne manustamine 4...5 järjestikusel päeval koguda enamikul doonoritest pärast kahte leukafereesi ≥ 4 × 106 CD34+ rakku/kg retsipiendi kehakaalu kohta.

Raske kroonilise neutropeeniaga (raskekujuline kaasasündinud, tsükliline ja idiopaatiline neutropeenia) laste ja täiskasvanud patsientide ravimisel filgrastiimiga tõuseb püsivalt neutrofiilide absoluutarv perifeerses veres ning väheneb infektsioonide ja nendega seotud tüsistuste oht.

Filgrastiimi kasutamine HIV‑nakkusega patsientidel säilitab normaalset neutrofiilide arvu, mis võimaldab ettenähtud viirusevastase ja/või teiste müelosupressiivsete ravimite kasutamist. Puuduvad tõendid, et filgrastiimiga ravitud HIV‑nakkusega patsientidel suureneks HI‑viiruse replikatsioon.

Sarnaselt teiste hematopoeetiliste kasvufaktoritega on ka G‑CSF‑i puhul täheldatud in vitro stimuleerivaid omadusi inimese endoteelirakkudele.

5.2	Farmakokineetilised omadused

Randomiseeritud, topeltpimedas, ühekordse ning mitme annusega tehtud ristuvas uuringus, kus osales 204 tervet vabatahtlikku, oli Zarzio farmakokineetiline profiil subkutaansel ja intravenoossel manustamisel võrreldav referentspreparaadiga.

Imendumine

Ühekordse subkutaanse annuse 0,5 miljonit ühikut (5 μg)/kg manustamisel saavutati maksimaalne seerumikontsentratsioon pärast tmax 4,5 ± 0,9 h möödumist (keskmine ± standardhälve).

Jaotumine

Jaotusruumala veres on ligikaudu 150 ml/kg. Pärast soovituslike annuste subkutaanset manustamist püsis seerumikontsentratsioon 8...16 tundi üle 10 ng/ml. Filgrastiimi annuse ja seerumikontsentratsiooni puhul on positiivne lineaarne korrelatsioon nii intravenoossel kui ka subkutaansel manustamisel.

Eritumine

Filgrastiimi keskmine seerumist eritumise poolväärtusaeg (t½) oli pärast ühekordseid subkutaanseid annuseid vahemikus 2,7 tundi (1,0 miljonit ühikut/kg, 10 µg/kg) kuni 5,7 tundi (0,25 miljonit ühikut/kg, 2,5 µg/kg) ning pikenes pärast 7‑päevast ravi vastavalt 8,5...14 tunnini.
Filgrastiimi kuni 28‑päevase püsiinfusiooni kasutamisel autoloogse luuüdi transplantatsiooni järgses perioodis ei täheldatud ravimi kuhjumist ega ka eritumise poolväärtusaja muutusi.

5.3	Prekliinilised ohutusandmed

Filgrastiimi uuriti kuni 1 aasta kestusega korduvtoksilisuse uuringutes, mis näitasid arvatavate farmakoloogiliste mõjudega seostatavaid muutusi, sh leukotsüütide arvu tõus, müeloidne hüperplaasia luuüdis, ekstramedullaarne granulopoees ja põrna suurenemine. Kõik need muutused taandusid pärast ravi lõpetamist.

Rottidel ja küülikutel on uuritud filgrastiimi mõju sünnieelsele arengule. Filgrastiimi intravenoosne manustamine (80 µg/kg ööpäevas) küülikutele organogeneesi perioodil oli emapoolselt toksiline ning suurendas spontaanse abordi ohtu ja implanteerumisjärgset tiinuse katkemist; peale selle täheldati elussündide arvu ja loote kaalu vähenemist.

Sarnase preparaadiga, filgrastiimi sisaldava ravimiga, on teatatud andmete põhjal täheldatud samasuguseid leide ning loote väärarengute lisandumist annusega 100 μg/kg ööpäevas, mis on emasloomale toksiline annus ning vastab süsteemsele saadavusele, mis ületab kliiniliste annustega 5 μg/kg ööpäevas ravitud patsientidel täheldatud süsteemset saadavust 50...90 korda. Selles uuringus leiti, et vähim täheldatavat kahjulikku toimet mitteavaldav annus embrüo‑ ja lootetoksilisuse seisukohalt oli 10 μg/kg ööpäevas, mis vastab kliiniliste annustega ravitavatel patsientidel täheldatud süsteemset saadavust 3...5 korda ületavale süsteemsele saadavusele.

Tiinetel rottidel ei tuvastatud toksilisust emasloomale ja lootele annustega kuni 575 μg/kg ööpäevas. Filgrastiimi manustamisel rottidele perinataalses ja laktatsiooniperioodis täheldati järglastel välistunnuste väljakujunemise aeglustumist ja kasvu pidurdumist (> 20 μg/kg ööpäevas) ja elusate järglaste määra vähest langust (100 μg/kg ööpäevas).

Filgrastiim ei avaldanud tuvastatavat mõju isaste või emaste rottide viljakusele.


6.	FARMATSEUTILISED ANDMED

6.1	Abiainete loetelu

glutaamhape
sorbitool (E420)
polüsorbaat 80
naatriumhüdroksiid (pH reguleerimiseks)
süstevesi

6.2	Sobimatus

Zarzio’t ei tohi lahjendada naatriumkloriidilahusega.

Seda ravimpreparaati ei tohi segada teiste ravimitega, välja arvatud nendega, mis on loetletud lõigus 6.6.
Lahjendatud filgrastiim võib adsorbeeruda klaasile ja plastmaterjalidele, välja arvatud juhul, kui see on lahjendatud 50 mg/ml (5%) glükoosilahusega (vt lõik 6.6).

6.3	Kõlblikkusaeg

3 aastat.

Pärast lahjendamist: lahjendatud infusioonilahuse keemiline ja füüsikaline stabiilsus püsib temperatuuril 2 °C...8 °C tõestatult 24 tundi. Bakteriaalse saastumise vältimiseks tuleks lahus manustada kohe. Kui lahust ei manustata kohe, vastutab kasutamiseelse säilitamisaja ja ‑tingimuste eest kasutaja. Tavaliselt ei tohiks lahust hoida temperatuuril 2 °C...8 °C kauem kui 24 tundi, v.a juhul, kui lahjendamine on läbi viidud kontrollitud ja aseptilistes tingimustes.

6.4	Säilitamise eritingimused

Hoida külmkapis (2 °C...8 °C).

Hoida süstel karbis, valguse eest kaitstult.

Kõlblikkusaja piires ja kuna tegemist on ambulatoorselt kasutatava ravimiga, võib patsient võtta ravimi ühekordselt külmkapist kuni 8 päevaks välja ja hoida seda toatemperatuuril (kuni 25 °C). Pärast seda perioodi ei tohi ravimit enam külmkappi tagasi panna ja see tuleb hävitada.

Säilitamistingimused pärast ravimpreparaadi lahjendamist vt lõik 6.3.

6.5	Pakendi iseloomustus ja sisu

[bookmark: _Hlk193462215][bookmark: _Hlk193461343]0,5 ml lahust (I tüüpi klaasist) süstlis, millel on kolvistopper (bromobutüülkumm), roostevabast terasest 29 G nõel automaatse nõelakaitsme ja nõela kattekorgiga (termoplastiline elastomeer).

Süstlile on trükitud 0,1 ml kuni 1 ml märgistused, kuid vedrumehhanismi tõttu ei ole see ette nähtud alla 0,3 ml mahtude mõõtmiseks.

Pakendis on 1, 3, 5 või 10 süstlit.
Kõik pakendi suurused ei pruugi olla müügil.

6.6	Erihoiatused ravimpreparaadi hävitamiseks ja käsitlemiseks

Enne kasutamist tuleb lahust visuaalselt kontrollida. Manustada tohib ainult selget lahust, mis ei sisalda osakesi.

Juhuslik külmumine ei mõjuta filgrastiimi stabiilsust.

Zarzio ei sisalda säilitusaineid. Bakteriaalse saastumise riski vähendamiseks on Zarzio süstlid mõeldud ainult ühekordseks kasutamiseks.

Lahjendamine enne manustamist (soovi korral)

Vajadusel võib Zarzio’t lahjendada 50 mg/ml (5%) glükoosilahuses.

Lahjendamine lõpliku kontsentratsioonini < 0,2 miljonit ühikut (2 μg)/ml ei ole ühelgi juhul soovitatav.

Kui filgrastiim on lahjendatud kontsentratsioonini alla 1,5 miljoni ühiku (15 μg)/ml, tuleb lahusele lisada inimese seerumialbumiini (HSA), kuni saavutatakse lõplikuks kontsentratsiooniks 2 mg/ml.

Näide: kui 20 ml lõplikku süstelahust sisaldab filgrastiimi vähem kui 30 miljonit ühikut (300 μg), peab sellele enne manustamist lisama 0,2 ml 200 mg/ml (20%) inimese seerumialbumiini lahust (Ph. Eur.).

50 mg/ml (5%) glükoosilahuses lahjendatud filgrastiim sobib klaasi ning mitmesuguste plastikutega, sealhulgas polüvinüülkloriidi, polüolefiini (polüpropüleeni ja polüetüleeni kopolümeer) ja polüpropüleeniga.

Nõelakaitsmega süstli kasutamine

Nõelakaitse katab nõela pärast süstimist nõelatorkega vigastuste tekitamise vältimiseks. See ei mõjuta süstli tavapärast kasutamist. Vajutage kolb aeglaselt ja sujuvalt alla, kuni kogu annus on manustatud ja kolb on lõpuni jõudnud. Kolbi all hoides tõmmake süstel patsiendi nahast välja. Kolvi vabastamisel katab nõelakaitse nõela.

Hävitamine

Kasutamata ravimpreparaat või jäätmematerjal tuleb hävitada vastavalt kohalikele nõuetele. 


7.	MÜÜGILOA HOIDJA

Sandoz GmbH
Biochemiestr. 10
6250 Kundl
Austria


8.	MÜÜGILOA NUMBER (NUMBRID)

Zarzio 30 miljonit ühikut/0,5 ml süste‑ või infusioonilahus süstlis
EU/1/08/495/001
EU/1/08/495/002
EU/1/08/495/003
EU/1/08/495/004

Zarzio 48 miljonit ühikut/0,5 ml süste‑ või infusioonilahus süstlis
EU/1/08/495/005
EU/1/08/495/006
EU/1/08/495/007
EU/1/08/495/008


9.	ESMASE MÜÜGILOA VÄLJASTAMISE/MÜÜGILOA UUENDAMISE KUUPÄEV

Müügiloa esmase väljastamise kuupäev: 06. veebruar 2009
Müügiloa viimase uuendamise kuupäev: 13. november 2013


10.	TEKSTI LÄBIVAATAMISE KUUPÄEV

Täpne teave selle ravimpreparaadi kohta on Euroopa Ravimiameti kodulehel: http://www.ema.europa.eu.

























II LISA

A.	BIOLOOGILIS(T)E TOIMEAINE(TE) TOOTJA(D) JA RAVIMIPARTII KASUTAMISEKS VABASTAMISE EEST VASTUTAV(AD) TOOTJA(D)

B.	HANKE‑ JA KASUTUSTINGIMUSED VÕI PIIRANGUD 

C.	MÜÜGILOA MUUD TINGIMUSED JA NÕUDED

D.	RAVIMPREPARAADI OHUTU JA EFEKTIIVSE KASUTAMISE TINGIMUSED JA PIIRANGUD

A.	BIOLOOGILIS(T)E TOIMEAINE(TE) TOOTJA(D) JA RAVIMIPARTII KASUTAMISEKS VABASTAMISE EEST VASTUTAV(AD) TOOTJA(D)

Bioloogilis(t)e toimeaine(te) tootja(te) nimi (nimed) ja aadress(id)

Novartis Pharmaceutical Manufacturing GmbH
Biochemiestrasse 10
6250 Kundl
Austria

Ravimipartii kasutamiseks vabastamise eest vastutava(te) tootja(te) nimi ja aadress

Sandoz GmbH 
Biochemiestrasse 10
6336 Langkampfen
Austria

Novartis Pharmaceutical Manufacturing GmbH
Biochemiestrasse 10
6336 Langkampfen
Austria

Ravimi trükitud pakendi infolehel peab olema vastava ravimipartii kasutamiseks vabastamise eest vastutava tootja nimi ja aadress.


B.	HANKE‑ JA KASUTUSTINGIMUSED VÕI PIIRANGUD

Piiratud tingimustel väljastatav retseptiravim (vt I lisa: Ravimi omaduste kokkuvõte, lõik 4.2).


C.	MÜÜGILOA MUUD TINGIMUSED JA NÕUDED

Perioodilised ohutusaruanded

Nõuded asjaomase ravimi perioodiliste ohutusaruannete esitamiseks on sätestatud direktiivi 2001/83/EÜ artikli 107c punkti 7 kohaselt liidu kontrollpäevade loetelus (EURD loetelu) ja iga hilisem uuendus avaldatakse Euroopa ravimite veebiportaalis. 


D.	RAVIMPREPARAADI OHUTU JA EFEKTIIVSE KASUTAMISE TINGIMUSED JA PIIRANGUD

Riskijuhtimiskava

Müügiloa hoidja peab nõutavad ravimiohutuse toimingud ja sekkumismeetmed läbi viima vastavalt müügiloa taotluse moodulis 1.8.2 esitatud kokkulepitud riskijuhtimiskavale ja mis tahes järgmistele ajakohastatud riskijuhtimiskavadele.

Ajakohastatud riskijuhtimiskava tuleb esitada:
Euroopa Ravimiameti nõudel;
kui muudetakse riskijuhtimissüsteemi, eriti kui saadakse uut teavet, mis võib oluliselt mõjutada riski/kasu suhet, või kui saavutatakse oluline (ravimiohutuse või riski minimeerimise) eesmärk.

























III LISA

PAKENDI MÄRGISTUS JA INFOLEHT

























A. PAKENDI MÄRGISTUS

VÄLISPAKENDIL PEAVAD OLEMA JÄRGMISED ANDMED

KARP – NÕELAKAITSMEGA SÜSTEL


1.	RAVIMPREPARAADI NIMETUS

Zarzio 30 mln Ü/0,5 ml süste‑ või infusioonilahus süstlis

filgrastiim


2.	TOIMEAINE(TE) SISALDUS

Üks süstel sisaldab 30 miljonit ühikut (300 mikrogrammi) filgrastiimi 0,5 ml‑s (60 mln Ü/ml).


3.	ABIAINED

Abiained: glutaamhape, polüsorbaat 80, naatriumhüdroksiid, süstevesi ja sorbitool (E420). Täpsem teave on esitatud pakendi infolehel.


4.	RAVIMVORM JA PAKENDI SUURUS

Süste‑ või infusioonilahus süstlis.

1 nõelakaitsmega süstel
3 nõelakaitsmega süstlit
5 nõelakaitsmega süstlit
10 nõelakaitsmega süstlit


5.	MANUSTAMISVIIS JA ‑TEE(D)

Ainult ühekordseks kasutamiseks. Enne ravimi kasutamist lugege pakendi infolehte.
Subkutaanne või intravenoosne.


6.	ERIHOIATUS, ET RAVIMIT TULEB HOIDA LASTE EEST VARJATUD JA KÄTTESAAMATUS KOHAS

Hoida laste eest varjatud ja kättesaamatus kohas.


7.	TEISED ERIHOIATUSED (VAJADUSEL)


8.	KÕLBLIKKUSAEG

EXP
Pärast lahjendamist kasutada 24 tunni jooksul.


9.	SÄILITAMISE ERITINGIMUSED

Hoida külmkapis.
Hoida süstel karbis, valguse eest kaitstult.


10.	ERINÕUDED KASUTAMATA JÄÄNUD RAVIMPREPARAADI VÕI SELLEST TEKKINUD JÄÄTMEMATERJALI HÄVITAMISEKS, VASTAVALT VAJADUSELE


11.	MÜÜGILOA HOIDJA NIMI JA AADRESS

Sandoz GmbH
Biochemiestr. 10
6250 Kundl
Austria


12.	MÜÜGILOA NUMBER (NUMBRID)

EU/1/08/495/001
EU/1/08/495/002
EU/1/08/495/003
EU/1/08/495/004


13.	PARTII NUMBER

Lot


14.	RAVIMI VÄLJASTAMISTINGIMUSED


15.	KASUTUSJUHEND


16.	TEAVE BRAILLE’ KIRJAS (PUNKTKIRJAS)

Zarzio 30 mln Ü/0,5 ml


17.	AINULAADNE IDENTIFIKAATOR – 2D‑VÖÖTKOOD

Lisatud on 2D‑vöötkood, mis sisaldab ainulaadset identifikaatorit.


18.	AINULAADNE IDENTIFIKAATOR – INIMLOETAVAD ANDMED

PC
SN
NN

VÄLISPAKENDIL PEAVAD OLEMA JÄRGMISED ANDMED

KARP – NÕELAKAITSMEGA SÜSTEL


1.	RAVIMPREPARAADI NIMETUS

Zarzio 48 mln Ü/0,5 ml süste‑ või infusioonilahus süstlis

filgrastiim


2.	TOIMEAINE(TE) SISALDUS

Üks süstel sisaldab 48 miljonit ühikut (480 mikrogrammi) filgrastiimi 0,5 ml‑s (96 mln Ü/ml).


3.	ABIAINED

Abiained: glutaamhape, polüsorbaat 80, naatriumhüdroksiid, süstevesi ja sorbitool (E420). Täpsem teave on esitatud pakendi infolehel.


4.	RAVIMVORM JA PAKENDI SUURUS

Süste‑ või infusioonilahus süstlis.

1 nõelakaitsmega süstel
3 nõelakaitsmega süstlit
5 nõelakaitsmega süstlit
10 nõelakaitsmega süstlit


5.	MANUSTAMISVIIS JA ‑TEE(D)

Ainult ühekordseks kasutamiseks. Enne ravimi kasutamist lugege pakendi infolehte.
Subkutaanne või intravenoosne.


6.	ERIHOIATUS, ET RAVIMIT TULEB HOIDA LASTE EEST VARJATUD JA KÄTTESAAMATUS KOHAS

Hoida laste eest varjatud ja kättesaamatus kohas.


7.	TEISED ERIHOIATUSED (VAJADUSEL)


8.	KÕLBLIKKUSAEG

EXP
Pärast lahjendamist kasutada 24 tunni jooksul.


9.	SÄILITAMISE ERITINGIMUSED

Hoida külmkapis.
Hoida süstel karbis, valguse eest kaitstult.


10.	ERINÕUDED KASUTAMATA JÄÄNUD RAVIMPREPARAADI VÕI SELLEST TEKKINUD JÄÄTMEMATERJALI HÄVITAMISEKS, VASTAVALT VAJADUSELE


11.	MÜÜGILOA HOIDJA NIMI JA AADRESS

Sandoz GmbH
Biochemiestr. 10
6250 Kundl
Austria


12.	MÜÜGILOA NUMBER (NUMBRID)

EU/1/08/495/005
EU/1/08/495/006
EU/1/08/495/007
EU/1/08/495/008


13.	PARTII NUMBER

Lot


14.	RAVIMI VÄLJASTAMISTINGIMUSED


15.	KASUTUSJUHEND


16.	TEAVE BRAILLE’ KIRJAS (PUNKTKIRJAS)

Zarzio 48 mln Ü/0,5 ml


17.	AINULAADNE IDENTIFIKAATOR – 2D‑VÖÖTKOOD

Lisatud on 2D‑vöötkood, mis sisaldab ainulaadset identifikaatorit.


18.	AINULAADNE IDENTIFIKAATOR – INIMLOETAVAD ANDMED

PC
SN
NN

MINIMAALSED ANDMED, MIS PEAVAD OLEMA VÄIKESEL VAHETUL SISEPAKENDIL

NÕELAKAITSMEGA SÜSTEL


1.	RAVIMPREPARAADI NIMETUS JA MANUSTAMISTEE(D)

Zarzio 30 mln Ü/0,5 ml süst või infusioon

filgrastiim
s.c./i.v.


2.	MANUSTAMISVIIS


3.	KÕLBLIKKUSAEG

EXP


4.	PARTII NUMBER

Lot


5.	PAKENDI SISU KAALU, MAHU VÕI ÜHIKUTE JÄRGI


6.	MUU



MINIMAALSED ANDMED, MIS PEAVAD OLEMA VÄIKESEL VAHETUL SISEPAKENDIL

NÕELAKAITSMEGA SÜSTEL


1.	RAVIMPREPARAADI NIMETUS JA MANUSTAMISTEE(D)

Zarzio 48 mln Ü/0,5 ml süst või infusioon

filgrastiim
s.c./i.v.


2.	MANUSTAMISVIIS


3.	KÕLBLIKKUSAEG

EXP


4.	PARTII NUMBER

Lot


5.	PAKENDI SISU KAALU, MAHU VÕI ÜHIKUTE JÄRGI


6.	MUU


























B. PAKENDI INFOLEHT

Pakendi infoleht: teave kasutajale

Zarzio 30 mln Ü/0,5 ml süste‑ või infusioonilahus süstlis
Zarzio 48 mln Ü/0,5 ml süste‑ või infusioonilahus süstlis
filgrastiim

Enne ravimi kasutamist lugege hoolikalt infolehte, sest siin on teile vajalikku teavet.
Hoidke infoleht alles, et seda vajadusel uuesti lugeda.
Kui teil on lisaküsimusi, pidage nõu oma arsti, apteekri või meditsiiniõega.
Ravim on välja kirjutatud üksnes teile. Ärge andke seda kellelegi teisele. Ravim võib olla neile kahjulik, isegi kui haigusnähud on sarnased.
Kui teil tekib ükskõik milline kõrvaltoime, pidage nõu oma arsti, apteekri või meditsiiniõega. Kõrvaltoime võib olla ka selline, mida selles infolehes ei ole nimetatud. Vt lõik 4.

Infolehe sisukord

1.	Mis ravim on Zarzio ja milleks seda kasutatakse
2.	Mida on vaja teada enne Zarzio kasutamist
3.	Kuidas Zarzio’t kasutada
4.	Võimalikud kõrvaltoimed
5.	Kuidas Zarzio’t säilitada
6.	Pakendi sisu ja muu teave
7.	Kasutusjuhend


1.	Mis ravim on Zarzio ja milleks seda kasutatakse

Zarzio on vere valgeliblede kasvufaktor (granulotsüütide kolooniat stimuleeriv faktor) ja kuulub valkude rühma, mida nimetatakse tsütokiinideks. Kasvufaktorid on kehas loomulikult toodetavad valgud, kuid neid saab ravimina kasutamiseks luua ka biotehnoloogia abil. Zarzio stimuleerib luuüdi tootma rohkem valgeid vereliblesid.

Vere valgeliblede arv võib mitmel põhjusel väheneda (neutropeenia) ja see muudab nakkushaigustega võitlemise teie kehale raskemaks. Zarzio stimuleerib luuüdi kiiremini uusi valgeid vereliblesid tootma.

Zarzio’t saab kasutada:

vere valgeliblede arvu suurendamiseks pärast keemiaravi, et aidata ennetada nakkusi;
vere valgeliblede arvu suurendamiseks pärast luuüdi siirdamist, et aidata ennetada nakkusi;
enne suurte annustega keemiaravi, et panna luuüdi tootma rohkem tüvirakke, mida saab organismist koguda ja pärast ravi teile tagasi kanda. Neid saab võtta teilt või doonorilt. Tüvirakud lähevad siis tagasi luuüdisse ja toodavad vererakke;
vere valgeliblede arvu suurendamiseks, kui te põete raskekujulist kroonilist neutropeeniat, et aidata ennetada nakkusi;
kaugelearenenud HIV‑infektsiooniga patsientidel, et aidata vähendada nakkuste ohtu.


2.	Mida on vaja teada enne Zarzio kasutamist

Zarzio’t ei tohi kasutada
kui olete filgrastiimi või selle ravimi mis tahes koostisosa(de) (loetletud lõigus 6) suhtes allergiline.

Hoiatused ja ettevaatusabinõud
Enne Zarzio kasutamist pidage nõu oma arsti, apteekri või meditsiiniõega.

Rääkige oma arstile enne ravi alustamist, kui teil on:
osteoporoos (luuhaigus);
sirprakuline aneemia, sest Zarzio võib põhjustada sirprakulise aneemia kriisi.

Zarzio’ga ravi ajal rääkige oma arstile viivitamatult, kui
teil tekib valu ülakõhus, vasakul rinnakorvi all või vasakus õlanukis [need sümptomid võivad viidata suurenenud põrnale (splenomegaalia) või põrnarebendile].
te märkate ebatavalist veritsemist või verevalumite teket [need sümptomid võivad viidata trombotsüütide arvu vähenemisele (trombotsütopeenia), mis vähendab teie vere hüübimisvõimet].
esineb ootamatuid allergia sümptomeid, nt löövet, sügelust või nõgeslöövet nahal, paistetust näol, huultel, keelel või teistel kehaosadel, hingeldust, vilistavat hingamist või hingamisraskust, sest need võivad olla raske allergilise reaktsiooni (ülitundlikkuse) sümptomid.
täheldate näo või pahkluude paistetust, verd uriinis või pruuni värvusega uriini või märkate, et urineerite vähem kui tavaliselt (glomerulonefriit).
teil tekivad aordi (südamest organismi verd viiva suure veresoone) põletiku sümptomid, mida on harvadel juhtudel esinenud vähipatsientidel ja tervetel doonoritel. Sümptomite hulka võivad kuuluda palavik, kõhuvalu, halb enesetunne, seljavalu ja põletikumarkerite sisalduse suurenemine. Kui teil esineb neid sümptomeid, rääkige sellest oma arstile.

Ravivastuse puudumine filgrastiimile

Kui ravivastus filgrastiimile kaob või ei ole püsiv, uurib arst selle põhjusi, sh seda, kas tekkinud on antikehad, mis neutraliseerivad filgrastiimi toimet.

Teie arst võib pidada vajalikuks teie hoolikat jälgimist, vt infolehe lõik 4.

Kui te olete raskekujulist kroonilist neutropeeniat põdev patsient, võib teil olla verevähi (leukeemia, müeloblastiline sündroom [MDS]) tekkimise risk. Te peate arstile rääkima oma verevähi tekkimise riskidest ja analüüsidest, mida tuleb teha. Kui teil tekib verevähk või on selle tekkimine tõenäoline, ei tohi te Zarzio’t kasutada, v.a juhul, kui arst nii ütleb.

Kui olete tüvirakkude doonor, peate olema vanusevahemikus 16 kuni 60 aastat.

Eriline hoolsus on vajalik teiste preparaatide puhul, mis stimuleerivad valgeliblesid.
Zarzio on üks preparaatide grupist, mis stimuleerivad valgeliblede tootmist. Teie tervishoiutöötaja peab alati üles märkima konkreetse preparaadi, mida te kasutate.

Muud ravimid ja Zarzio
Teatage oma arstile või apteekrile, kui te kasutate või olete hiljuti kasutanud või kavatsete kasutada mis tahes muid ravimeid.

Rasedus ja imetamine
Zarzio’t ei ole uuritud rasedatel ega imetavatel naistel.
Zarzio’t ei ole soovitatav kasutada raseduse ajal.

Tähtis on öelda arstile, kui:
olete rase või imetate;
arvate end olevat rase;
kavatsete rasestuda.

Kui rasestute Zarzio’ga ravi ajal, teatage sellest oma arstile.

Rinnaga toitmine tuleb lõpetada Zarzio’ga ravi ajal, kui arst ei ole teile öelnud teisiti.

Autojuhtimine ja masinatega töötamine
Zarzio võib mõjutada kergelt teie autojuhtimise ja masinate käsitsemise võimet. See ravim võib põhjustada pearinglust. Soovitatav on oodata ja vaadata, kuidas te tunnete ennast pärast Zarzio saamist ja enne auto juhtimist või masinate käsitsemist.

Zarzio sisaldab sorbitooli ja naatriumi

Zarzio sisaldab sorbitooli (E420). 

Sorbitool on fruktoosi allikas. Kui teil (või teie lapsel) on pärilik harvaesinev fruktoositalumatus, ei tohi teie (või teie laps) seda ravimit kasutada. Päriliku fruktoositalumatusega patsientide organism ei suuda lagundada fruktoosi. See võib põhjustada tõsiseid kõrvaltoimeid. 

Enne ravimi kasutamist teavitage oma arsti, kui teil (või teie lapsel) esineb pärilik fruktoositalumatus või kui teie (või teie laps) ei saa enam tarbida magusaid toiduaineid või jooke, sest esinevad iiveldus, oksendamine või ebameeldivad nähud, nt puhitustunne, kõhukrambid või kõhulahtisus.

Ravim sisaldab vähem kui 1 mmol (23 mg) naatriumi annuses, see tähendab põhimõtteliselt „naatriumivaba“.


3.	Kuidas Zarzio’t kasutada

Kasutage seda ravimit alati täpselt nii, nagu arst on teile selgitanud. Kui te ei ole milleski kindel, pidage nõu oma arsti, meditsiiniõe või apteekriga.

Kuidas Zarzio’t manustatakse ja kui palju ma pean seda kasutama?

Zarzio’t manustatakse tavaliselt iga päev süstena otse nahaalusesse koesse (tuntud subkutaanse süstena). Seda võib manustada ka igapäevase aeglase süstena veeni (tuntud intravenoosse infusioonina). Tavaline annus sõltub teie haigusest ja kehakaalust. Teie arst ütleb, kui palju Zarzio’t te peate saama.

Patsiendid, kellele siirdatakse luuüdi pärast keemiaravi:
Teile manustatakse tavaliselt Zarzio esimene annus vähemalt 24 tundi pärast keemiaravi ja vähemalt 24 tundi pärast luuüdi siirdamist.

Teile või teid hooldavale inimesele saab õpetada nahaaluste süstide tegemist, et saaksite ravi kodus jätkata. Kuid ärge proovige seda teha, kui tervishoiutöötaja ei ole teile seda korralikult õpetanud.

Kui kaua ma pean Zarzio’t saama?

Te peate saama Zarzio’t seni, kuni teie vere valgeliblede arv normaliseerub. Vere valgeliblede arvu jälgimiseks kehas tehakse teile korrapäraselt vereanalüüse. Teie arst ütleb, kui kaua te peate Zarzio’t saama.

Kasutamine lastel

Zarzio’t kasutatakse keemiaravi saavate või väga väikese vere valgeliblede arvuga (neutropeenia) laste raviks. Lastel, kes saavad keemiaravi, on annustamine samasugune nagu täiskasvanutel.

Väikeste koguste manustamine

Ärge süstige süstliga alla 0,3 ml annust, kuna seda ei ole võimalik täpselt mõõta, sest 0,1 ja 0,2 ml märgistused ei ole nähtavad.
Vajaduse korral võib süstelahust lahjendada.

Kui te kasutate Zarzio’t rohkem, kui ette nähtud

Ärge suurendage arst poolt määratud annust. Kui te arvate, et süstisite Zarzio’t rohkem kui ette nähtud, rääkige sellest niipea kui võimalik oma arstile.

Kui te unustate Zarzio’t kasutada

Kui teil jäi Zarzio süstimata või süstisite seda liiga vähe, võtke ühendust oma arstiga niipea kui võimalik. Ärge süstige kahekordset annust, kui annus jäi eelmisel korral süstimata.
Kui teil on lisaküsimusi selle ravimi kasutamise kohta, pidage nõu oma arsti, apteekri või meditsiiniõega.


4.	Võimalikud kõrvaltoimed

Nagu kõik ravimid, võib ka see ravim põhjustada kõrvaltoimeid, kuigi kõigil neid ei teki.

Rääkige ravi ajal kohe oma arstile:
kui teil tekib allergiline reaktsioon, sh nõrkus, vererõhu langus, raskendatud hingamine, näoturse (anafülaksia), nahalööve, sügelev lööve (urtikaaria), näo-, huulte, suu‑, keele‑ või kõriturse (angioödeem) ja õhupuudus (düspnoe). 
kui teil tekib köha, palavik ja raskendatud hingamine (düspnoe), sest see võib olla ägeda respiratoorse distressi sündroomi tunnus. 
kui teil tekib valu vasakul ülakõhus, valu vasakul rinnakorvi all või õlanukis, sest tegemist võib olla probleemiga põrnas [põrna suurenemine (splenomegaalia) või põrnarebend].
kui te saate raske kroonilise neutropeenia vastast ravi ja teil on uriinis veri (hematuuria). Arst võib teile korrapäraselt määrata uriinianalüüse, kui teil tekib see kõrvaltoime või kui teie uriinist leitakse valku (proteinuuria).
kui teil on mistahes järgnev kõrvaltoime või nende kombinatsioon:
paistetus või tursed, millega seoses võib kaasneda harvem urineerimine, hingamisraskus, kõhu paistetus ja täitumistunne ning üldine väsimustunne;  need sümptomid tekivad tavaliselt kiiresti.
Need võivad olla sümptomid seisundile, mida nimetatakse kapillaaride lekke sündroomiks; see põhjustab vere lekkimist väikestest veresoontest teie kehasse ja vajab kiiresti arstiabi.
kui teil tekib kombinatsioon mõnedest järgmistest sümptomitest:
palavik, värinad, suur külmatunne, kiire südametöö, segadusseisund või desorientatsioon, hingamisraskused, väga tugev valu või ebamugavustunne ja külmalt niiske või higine nahk.
Need võivad olla sepsise (ehk veremürgituse) sümptomid; tegu on raske infektsiooniga koos kogu keha hõlmava põletikulise reaktsiooniga, mis võib olla eluohtlik ja vajab kiiret ravi.
kui teil tekib neerukahjustus (glomerulonefriit). Filgrastiimi saavatel patsientidel on esinenud neerukahjustust. Võtke kohe ühendust oma arstiga, kui täheldate näo või pahkluude paistetust, verd uriinis või pruuni värvusega uriini või märkate, et urineerite vähem kui tavaliselt.

Filgrastiimi kasutamisel sageli esinev kõrvaltoime on valu lihastes või luudes (lihas‑skeleti valu), mida saab leevendada tavapäraste valuvaigistite (analgeetikumid) võtmisega. Patsientidel, kellele siirdatakse tüvirakke või luuüdi, võib tekkida transplantaat‑peremehe‑vastu sündroom (GvHD) – see on doonori rakkude reaktsioon siirikut saava patsiendi vastu; nähtude ja sümptomite hulka kuuluvad lööve peopesades või jalataldadel ning haavandid ja valusad kohad suus, soolestikus, maksas, nahal või silmades, kopsudes, tupes ja liigestes. Tervetel tüvirakudoonoritel esineb väga sageli vere valgeliblede arvu suurenemine (leukotsütoos) ja trombotsüütide arvu vähenemine, mis vähendab vere hüübimisvõimet (trombotsütopeenia); arst jälgib teid nende nähtude suhtes.

Väga sagedased kõrvaltoimed (võivad esineda rohkem kui ühel inimesel 10‑st)
trombotsüütide arvu vähenemine, mis vähendab vere hüübimisvõimet (trombotsütopeenia)
vere punaliblede väike arv (aneemia)
peavalu
kõhulahtisus
oksendamine
iiveldus
juuste tavatu väljalangemine või hõrenemine (alopeetsia)
väsimus (kurnatus)
suust pärakuni kulgeva seedetrakti limaskesta valulikkus ja turse (limaskestapõletik)
palavik (püreksia)

Sagedased kõrvaltoimed (võivad esineda kuni ühel inimesel 10‑st)
põletik kopsus (bronhiit)
ülemiste hingamisteede infektsioon
kuseteede infektsioon
isu vähenemine
unehäired (insomnia)
peapööritus
vähenenud tundlikkus, eriti nahal (hüpesteesia)
torimistunne või tuimus labakätes ja -jalgades (paresteesia)
madal vererõhk (hüpotensioon)
kõrge vererõhk (hüpertensioon)
köha
veriköha (hemoptüüs)
valu suus ja kurgus (suu-neelu valu)
ninaverejooksud (epistaksis)
kõhukinnisus
valu suus
maksa suurenemine (hepatomegaalia)
lööve
naha punetus (erüteem)
lihasspasmid
valu urineerimisel (düsuuria)
valu rinnus
valu
üldine nõrkus (asteenia)
üldine halb enesetunne
labakäte ja -jalgade paistetus (perifeerne turse)
vere teatud ensüümide taseme tõus
muutused verekeemias
vereülekande reaktsioonid

Aeg‑ajalt esinevad kõrvaltoimed (võivad esineda kuni ühel inimesel 100‑st)
vere valgeliblede arvu suurenemine (leukotsütoos)
allergiline reaktsioon (ülitundlikkus)
siirdatud luuüdi äratõuge (transplantaat-peremehe-vastu sündroom)
vere kõrge kusihappe sisaldus, mis võib põhjustada podagrat (hüperurikeemia) (Vere kusihappetaseme tõus)
maksa väikeste veenide blokeerumisest põhjustatud maksakahjustus (venooklusiivne haigus)
kopsud ei tööta nii nagu peavad, põhjustades õhupuudust (hingamispuudulikkus)
turse ja/või vedelik kopsus (kopsuödeem)
kopsupõletik (interstitsiaalne kopsuhaigus)
normist kõrvalekalded kopsu röntgenuuringus (kopsu infiltratsioon)
kopsuverejooks (pulmonaalne hemorraagia)
puudulik hapniku imendumine kopsus (hüpoksia)
reljeefne nahalööve (makulopapulaarne lööve)
haigus, mis põhjustab luutiheduse vähenemist ja muudab luud nõrgemaks, rabedamaks ja kergemini murduvaks (osteoporoos)
süstekoha reaktsioon

Harvaesinevad kõrvaltoimed (võivad esineda kuni 1 inimesel 1000‑st)
tugev valu luudes, rindkeres, soolestikus või liigestes (sirprakuline aneemia koos kriisiga)
äkiline eluohtlik allergiline reaktsioon (anafülaktiline reaktsioon)
liigeste valu ja paistetus, sarnane podagraga (pseudopodagra)
muutus kehavedelike reguleerimises organismis ja võib põhjustada paistetust (vedelikumahu häired)
naha veresoontepõletik (kutaanne vaskuliit)
ploomivärvi kõrgemad valulikud kohad jäsemetel ja mõnikord ka näol ning kaelal koos palavikuga (Sweeti sündroom)
reumatoidartriidi ägenemine
ebatavaline muutus uriinis
luutiheduse vähenemine
aordi (südamest organismi verd viiva suure veresoone) põletik; vt lõik 2
vererakkude teke väljaspool luuüdi (ekstramedullaarne hematopoees)

Kõrvaltoimetest teatamine

Kui teil tekib ükskõik milline kõrvaltoime, pidage nõu oma arsti, apteekri või meditsiiniõega. Kõrvaltoime võib olla ka selline, mida selles infolehes ei ole nimetatud. Kõrvaltoimetest võite ka ise teatada riikliku teavitussüsteemi (vt V lisa) kaudu. Teatades aitate saada rohkem infot ravimi ohutusest.


5.	Kuidas Zarzio’t säilitada

Hoidke seda ravimit laste eest varjatud ja kättesaamatus kohas.

Ärge kasutage seda ravimit pärast kõlblikkusaega, mis on märgitud karbil pärast „EXP” ja süstli etiketil pärast EXP. Kõlblikkusaeg viitab selle kuu viimasele päevale.

Hoida külmkapis (2 °C...8 °C).
Hoida süstel karbis, valguse eest kaitstult.
Juhuslik külmumine ei kahjusta Zarzio’t.

Süstli tohib külmkapist välja võtta ja jätta toatemperatuurile ühekordselt maksimaalselt 8 päevaks (hoituna temperatuuril kuni 25 °C). Pärast seda perioodi ei tohi ravimit enam külmkappi tagasi panna ja see tuleb hävitada.

Ärge kasutage seda ravimit, kui märkate värvimuutust, hägusust või tahkeid osakesi; ravim peab olema selge värvitu või kergelt kollakas vedelik.
Ärge visake ravimeid kanalisatsiooni ega olmejäätmete hulka. Küsige oma apteekrilt, kuidas hävitada ravimeid, mida te enam ei kasuta. Need meetmed aitavad kaitsta keskkonda.


6.	Pakendi sisu ja muu teave

Mida Zarzio sisaldab

Toimeaine on filgrastiim.
Zarzio 30 miljonit ühikut/0,5 ml süste‑ või infusioonilahus süstlis: üks süstel sisaldab 30 miljonit ühikut filgrastiimi 0,5 ml‑s, vastavalt 60 miljonit ühikut/ml.
Zarzio 48 miljonit ühikut/0,5 ml süste‑ või infusioonilahus süstlis: üks süstel sisaldab 48 miljonit ühikut filgrastiimi 0,5 ml‑s, vastavalt 96 miljonit ühikut/ml.
Teised koostisosad on glutaamhape, sorbitool (E420), polüsorbaat 80, naatriumhüdroksiid ja süstevesi. Vt lõik 2 „Zarzio sisaldab sorbitooli ja naatriumi“.

Kuidas Zarzio välja näeb ja pakendi sisu

Zarzio on selge värvitu või veidi kollakas süste‑ või infusioonilahus süstlis, mis sisaldab 0,5 ml lahust.

Zarzio’t turustatakse pakendites, mis sisaldavad 1, 3, 5 või 10  klaasist süstlit (I tüüpi klaas), millel on kolvistopper (bromobutüülkumm), roostevabast terasest 29 G nõel automaatse nõelakaitsme ja nõela kattekorgiga (termoplastiline elastomeer).

Süstlile on trükitud 0,1 ml kuni 1 ml märgistused, kuid vedrumehhanismi tõttu ei ole see ette nähtud alla 0,3 ml mahtude mõõtmiseks.

Kõik pakendi suurused ei pruugi olla müügil.

Müügiloa hoidja

Sandoz GmbH
Biochemiestr. 10
6250 Kundl
Austria

Tootja

Sandoz GmbH
Biochemiestr. 10
6336 Langkampfen
Austria

Novartis Pharmaceutical Manufacturing GmbH
Biochemiestrasse 10
6336 Langkampfen
Austria

Lisaküsimuste tekkimisel selle ravimi kohta pöörduge palun müügiloa hoidja kohaliku esindaja poole:

	België/Belgique/Belgien
Sandoz nv/sa
Tél/Tel: +32 2 722 97 97

	Lietuva
Sandoz Pharmaceuticals d.d filialas
Tel: +370 5 2636 037

	България
Сандоз България КЧТ
Тел.: +359 2 970 47 47

	Luxembourg/Luxemburg
Sandoz nv/sa (Belgique/Belgien)
Tél/Tel.: +32 2 722 97 97


	Česká republika
Sandoz s.r.o.
Tel: +420 234 142 222

	Magyarország
Sandoz Hungária Kft.
Tel.: +36 1 430 2890


	Danmark/Norge/Ísland/Sverige
Sandoz A/S
Tlf/Sími/Tel: +45 63 95 10 00

	Malta
Sandoz Pharmaceuticals d.d.
Tel: +35699644126

	Deutschland
Hexal AG
Tel: +49 8024 908 0

	Nederland
Sandoz B.V.
Tel: +31 36 52 41 600


	Eesti
Sandoz d.d. Eesti filiaal
Tel: +372 665 2400

	Österreich
Sandoz GmbH
Tel: +43 5338 2000

	Ελλάδα
SANDOZ HELLAS ΜΟΝΟΠΡΟΣΩΠΗ Α.Ε.
Τηλ: +30 216 600 5000
	Polska
Sandoz Polska Sp. z o.o.
Tel.: +48 22 209 70 00


	España
Sandoz Farmacéutica, S.A.
Tel: +34 900 456 856

	Portugal
Sandoz Farmacêutica Lda.
Tel: +351 21 000 86 00


	France
Sandoz SAS
Tél: +33 1 49 64 48 00

	România
Sandoz Pharmaceuticals SRL
Tel: +40 264 50 15 0021 407 51 60


	Hrvatska
Sandoz d.o.o.
Tel: +385 1 23 53 111 

	Slovenija
Sandoz farmacevtska družba d.d.
Tel: +386 1 580 29 02

	Ireland
Rowex Ltd.
Tel: + 353 27 50077

	[bookmark: _Hlk151664272]Slovenská republika
Sandoz d.d. - organizačná zložka
Tel: +421 2 48 200 600


	Italia
Sandoz S.p.A.
Tel: +39 02 96541
	Suomi/Finland
Sandoz A/S
Puh/Tel: +358 10 6133 400


	Κύπρος
SANDOZ HELLAS ΜΟΝΟΠΡΟΣΩΠΗ Α.Ε.
Τηλ: +30 216 600 5000

	United Kingdom (Northern Ireland)
Sandoz GmbH (Austria)
Tel: +43 5338 2000

	Latvija
Sandoz d.d. Latvia filiāle
Tel: +371 67 892 006

	



Infoleht on viimati uuendatud 

Täpne teave selle ravimi kohta on Euroopa Ravimiameti kodulehel http://www.ema.europa.eu/. 

-------------------------------------------------------------------------------------------------------------------------

7.	Kasutusjuhend

Võimaliku infektsiooni vältimiseks järgige neid juhiseid.

On tähtis, et te ei süstiks ennast ega kedagi teist enne, kui teie arst, meditsiiniõde või apteeker on teile seda õpetanud. Enne süstimist lugege läbi kõik juhised. Iga kinnine blisterpakend sisaldab ühte süstlit.

Üks süstel sisaldab 30 miljonit ühikut filgrastiimi 0,5 ml‑s või 48 miljonit ühikut filgrastiimi 0,5 ml‑s.

Joonis 7-1	Nõelakaitsmega Zarzio süstel



Pärast ravimi süstimist aktiveerub nõelakaitse ja katab nõela. Nõelakaitse on mõeldud tervishoiutöötajate, hooldajate ja patsientide kaitsmiseks juhuslike nõelatorgete eest pärast süstimist.

[bookmark: _hd7_Figure_4_1_EP2006__INN5162][bookmark: _hd7_Figure_4_1_EP2006__INN3946]Mida te süstimiseks veel vajate:

	· [bookmark: _nth_After_the_medication_h4103][bookmark: _nth_What_you_additionally_4406]1 alkoholilapp
· 1 vatitups või marli
· teravate esemete konteiner
· 1 plaaster
	Joonis 7-2	Vajalikud lisatarvikud






Tähtis ohutusteave

Tähelepanu! Hoidke süstlit lastele kättesaamatus kohas.
1. Ärge avage pakendit enne, kui olete valmis süstlit kasutama.
2. Ärge kasutage süstlit, kui blistri pakend on katki, sest selle kasutamine ei pruugi olla ohutu.
3. Ärge kasutage süstlit, kui plastikalusel on vedelikku. Ärge kasutage süstlit, kui nõela kattekork puudub või ei ole kindlalt kinnitatud. Kõigil nimetatud juhtudel tagastage kogu ravimipakend apteeki.
4. Ärge püüdke süstlist süstida väiksemat annust kui 0,3 ml. Alla 0,3 ml annust ei saa Zarzio süstliga täpselt mõõta, sest 0,1 ja 0,2 ml märgistused süstli korpuse skaalal ei ole nähtavad.
5. Ärge kunagi jätke süstlit järelevalveta kohta, kus keegi võib seda rikkuda.
6. Ärge raputage süstlit.
7. Olge ettevaatlik, et te ei puudutaks enne kasutamist nõelakaitsme tiibu. Puudutamise peale võib nõelakaitse liiga vara aktiveeruda.
8. Ärge eemaldage nõela kattekorki varem kui vahetult enne süstimist.
9. Süstlit ei tohi uuesti kasutada. Palun visake kasutatud süstel kohe pärast kasutamist teravate esemete konteinerisse.
10. Ärge kasutage süstlit, kui see on kukkunud kõvale pinnale või on kukkunud pärast nõela kattekorgi eemaldamist.

Zarzio süstli säilitamine
1. Hoida süstel välispakendis, valguse eest kaitstult. Hoida külmkapis temperatuuril 2 °C kuni 8 °C. Mitte lasta külmuda.
1. Ärge unustage blisterpakendit külmkapist välja võtta ja lasta sellel soojeneda 15...30 minutit, et see jõuaks toatemperatuurini enne süstimiseks ettevalmistamist.
1. Ärge kasutage süstlit pärast kõlblikkusaega, mis on märgitud väliskarbil või süstli sildil. Kui kõlblikkusaeg on möödunud, tagastage kogu pakend apteeki.
1. Süstli võib külmkapist välja võtta ja jätta toatemperatuurile üheks kuni 8‑päevaseks perioodiks (temperatuuril kuni 25 °C). Selle perioodi lõpus ei tohi ravimit külmkappi tagasi panna, vaid see tuleb hävitada.

Süstekoht

Joonis 7-3	Süstekohad

		

	Süstekoht on koht kehal, kus te kavatsete süstlit kasutada.
· Soovitatav koht on reite esikülg. Võite kasutada ka alakõhu piirkonda, kuid mitte 5 cm raadiuses ümber naba.

	[bookmark: _nth_Figure_F6956]

	· Kui ravimit süstib hooldaja, võib kasutada ka õlavarre välimist osa ja tuhara ülemist osa.
· Süstides valige alati erinev koht.
· Ärge süstige piirkondadesse, kus nahk on õrn, verevalumiga, punetav, ketendav või kõvastunud. Vältige armide või venitusarmidega piirkondi.



Zarzio süstli ettevalmistamine kasutamiseks
1. Võtke süstlit sisaldav blister külmkapist välja ja jätke see ligikaudu 15...30 minutiks avamata seisma, et see soojeneks toatemperatuurini.
1. Kui olete valmis süstlit kasutama, avage blister ja peske käed hoolikalt seebi ja veega.
1. Puhastage süstekoht alkoholilapiga.
1. Eemaldage süstel blistrist, hoides seda keskelt, nagu näidatud joonisel 7‑4. Ärge võtke kinni kolvivarrest. Ärge võtke kinni nõela kattekorgist.

Joonis 7-4	Võtke süstel blistrist välja



1. Kontrollige, et läbipaistev plastist nõelakaitse asetseks klaasist süstlikorpuse peal. Kui läbipaistev nõelakaitse katab nõela kattekorki (nagu näidatud joonisel 7‑5), on süstel aktiveeritud, ÄRGE seda süstlit kasutage, vaid võtke uus. Joonisel 7‑6 on kujutatud kasutusvalmis süstel.

Joonis 7-5	MITTE KASUTADA

	
	Selles asendis on nõelakaitse AKTIVEERITUD – ÄRGE KASUTAGE süstlit.



Joonis 7-6	Kasutusvalmis

	
	Selles asendis EI OLE nõelakaitse AKTIVEERITUD ja süstel on kasutamiseks valmis.



1. Kontrollige süstlit. Vedelik peab olema läbipaistev. Värvus võib olla värvitu kuni kergelt kollakas, ÄRGE KASUTAGE süstlit, kui täheldate tahkeid osakesi ja/või värvimuutusi, vaid viige süstel ja selle pakend apteeki tagasi.
1. ÄRGE KASUTAGE, kui süstel on katki või nõelakaitse aktiveeritud. Kõigil nimetatud juhtudel tagastage kogu ravimipakend apteeki.

Kuidas Zarzio süstlit kasutada

	Joonis 7-7	Eemaldage nõela kattekork



	Tõmmake nõela kattekork ettevaatlikult süstlilt otse ära. Visake nõela kattekork ära. Nõela otsas võib olla vedelikutilk. See on normaalne.



	Hoidke süstlit, nagu näidatud, ja vajutage aeglaselt kolvile, et liigne ravim välja suruda, kuni kolvistopperi koonusekujulise aluse serv on kohakuti teile määratud annuse märgistusega süstlil. Allpool on 0,4 ml annuse näide.

Olge ettevaatlik, et te ei puudutaks enne kasutamist nõelakaitsme tiibu. Nõelakaitse võib aktiveeruda liiga vara.

Kontrollige uuesti, kas süstlis on õige Zarzio annus.

Helistage oma tervishoiutöötajale või meditsiiniõele, kui teil on probleeme Zarzio annuse mõõtmise või süstimisega.


	Joonis 7-8	Näide osalisest, 0,4 ml annusest




	Joonis 7-9	Sisestage nõel



	Pigistage süstekoha nahk õrnalt sõrmede vahele ja sisestage nõel, nagu näidatud. Suruge nõel lõpuni sisse, et tagada ravimi täielik manustamine.

	Joonis 7-10	Vajutage kolb alla



	Hoides süstlit nii, nagu näidatud, suruge kolb aeglaselt nii kaugele, kui see läheb, nii et kolvipea on täielikult nõelakaitsme tiibade vahel.

Hoidke kolb täielikult alla surutuna, hoides süstlit 5 sekundit paigal.

	Joonis 7-11	Tõmmake nõel välja



	Hoidke kolbi lõpuni alla surutuna, tõmmates samal ajal nõela ettevaatlikult süstekohast otse välja.

	Joonis 7-12	Vabastage kolb



	Vabastage aeglaselt kolb ja laske katmata nõel nõelakaitsmel automaatselt kinni katta.

Süstekohas võib olla väike kogus verd. Võite suruda süstekohale vatitupsu või marli ja hoida seda 10 sekundit. Ärge hõõruge süstekohta. Vajaduse korral võite süstekoha katta väikese plaastriga.


Kõrvaldamisjuhised

	Joonis 7-13	Kõrvaldamine



	Visake kasutatud süstel teravate esemete konteinerisse (suletav torkekindel mahuti). Teie ja teiste ohutuse ja tervise huvides ei tohi nõelu ega kasutatud süstlaid kunagi uuesti kasutada.


-------------------------------------------------------------------------------------------------------------------------

Järgmine teave on ainult tervishoiutöötajatele:
Enne kasutamist tuleb lahust visuaalselt kontrollida. Manustada tohib ainult selget lahust, mis ei sisalda osakesi. Juhuslik külmumine ei mõjuta Zarzio stabiilsust.

Zarzio ei sisalda säilitusaineid. Bakteriaalse saastumise riski vähendamiseks on Zarzio süstlid mõeldud ainult ühekordseks kasutamiseks.

Lahjendamine enne manustamist (soovi korral)

Vajadusel võib Zarzio’t lahjendada 50 mg/ml (5%) glükoosilahuses. Zarzio’t ei tohi lahjendada naatriumkloriidilahustes.

Lahjendamine lõpliku kontsentratsioonini < 0,2 miljonit ühikut (2 mikrogrammi)/ml ei ole ühelgi juhul soovitatav.

Kui filgrastiim on lahjendatud kontsentratsioonini alla 1,5 miljoni ühiku (15 mikrogrammi)/ml, tuleb lahusele lisada inimese seerumialbumiini (HSA), kuni saavutatakse lõplikuks kontsentratsiooniks 2 mg/ml.

Näide: kui 20 ml lõplikku süstelahust sisaldab filgrastiimi vähem kui 30 miljonit ühikut (300 mikrogrammi), peab sellele enne manustamist lisama 0,2 ml 200 mg/ml (20%) inimese seerumialbumiini lahust (Ph. Eur.).

50 mg/ml (5%) glükoosilahuses lahjendatud filgrastiim sobib klaasi ning mitmesuguste plastikutega, sealhulgas polüvinüülkloriidi, polüolefiini (polüpropüleeni ja polüetüleeni kopolümeer) ja polüpropüleeniga.

Pärast lahjendamist: lahjendatud infusioonilahuse keemiline ja füüsikaline stabiilsus püsib temperatuuril 2 °C...8 °C tõestatult 24 tundi. Bakteriaalse saastumise vältimiseks tuleks lahus manustada kohe. Kui lahust ei manustata kohe, vastutab kasutamiseelse säilitamisaja ja ‑tingimuste eest kasutaja. Tavaliselt ei tohiks lahust hoida temperatuuril 2 °C...8 °C kauem kui 24 tundi, v.a juhul, kui lahjendamine on läbi viidud kontrollitud ja aseptilistes tingimustes.

Nõelakaitsmega süstli kasutamine

Nõelakaitse katab nõela pärast süstimist nõelatorkega vigastuste tekitamise vältimiseks. See ei mõjuta süstli tavapärast kasutamist. Vajutage kolb aeglaselt ja sujuvalt alla, kuni kogu annus on manustatud ja kolb on lõpuni jõudnud. Kolbi all hoides tõmmake süstel patsiendi nahast välja. Kolvi vabastamisel katab nõelakaitse nõela.

Hävitamine

Kasutamata ravimpreparaat või jäätmematerjal tuleb hävitada vastavalt kohalikele nõuetele.

